title: Pius IX

text: Pius IX oli Vatikaanin Annuario Pontificio -vuosikirjassa julkaistun virallisen, mutta epäluotettavan ja perimätietoon perustuvan paaviluettelon mukaan 255. paavi. Pius IX:n pitkän pontifikaatin eli paavinkauden aikana katolinen kirkko menetti Kirkkovaltion, mikä mahdollisti paaviuden kehittymisen yhä hengellisempään suuntaan. Samoin Pius IX:n kaudella pidettiin Vatikaanin ensimmäinen kirkolliskokous, jossa muun muassa julistettiin paavi erehtymättömäksi uskonnollisissa ja moraalisissa asioissa.


title: Pius IX

text: Paavi Johannes Paavali II julisti 3. syyskuuta 2000 Pius IX:n autuaaksi, mikä on yleensä askel kohti pyhimykseksi julistamista. Tämän vuoksi Pius IX:tä kutsutaan joissain lähteissä nimellä Autuas Pius IX.


title: Pius IX

text: Giovanni Mastai-Ferretti syntyi Senigalliassa Italiassa 13. toukokuuta 1792. Hänen vanhempansa kuuluivat paikalliseen ylhäisöön, ja hänen isänsä olikin aatelisarvoltaan kreivi.


title: Pius IX

text: Vuonna 1809 Mastai-Ferretti muutti Roomaan opiskelunsa vuoksi. Hän opiskeli teologiaa, mutta siihen aikaan huonosti tunnettu tauti, epilepsia, pakotti hänet keskeyttämään opiskelunsa 1812. Vuonna 1815 hänet valittiin osaksi erästä Vatikaanin vartiokaartia, mutta sairautensa vuoksi hänen katsottiin suorittaneen asepalveluksensa välittömästi. Samoihin aikoihin pyhimykseksi myöhemmin julistettu roomalainen pappi Vincent Pallotti ennusti, että nuoresta Mastai-Ferrettistä tulisi vielä paavi.


title: Pius IX

text: Vuonna 1819 Mastai-Ferrettistä tuli pappi, ja ensimmäisen messunsa hän piti 1823. 1823 Mastai-Ferretti lähetettiin lähetyssaarnaajaksi Chileen ja Peruun. Palattuaan Etelä-Amerikasta hän toimi San Michelen sairaalan johtajana. Hänet valittiin Spoleton arkkipiispaksi vuonna 1827, vain 35 vuoden ikäisenä.


title: Pius IX

text: Vuonna 1839 Mastai-Ferrettistä tuli kardinaali. Hänellä oli liberaalin maine, sillä hän tuki Kirkkovaltion hallinnollisia uudistuksia ja Italian kansallismielistä liikehdintää. Vuoden 1846 konklaavi jakaantui kahtia: konservatiiveihin ja liberaaleihin. Mastai-Ferretti oli toinen liberaalien pääehdokkaista. Konklaavi valitsi seuraajaa erittäin konservatiivisena ja taantumuksellisena tunnetulle paavi Gregorius XVI:lle, ja nyt useat kardinaalit toivoivat uudenlaista paavia. He päätyivät valitsemaan Mastai-Ferrettin paaviksi jo neljännellä äänestyskierroksella, mikä teki vuoden 1846 konklaavista suhteellisen lyhyen verrattuna useisiin muihin paavin valitseviin kokouksiin.


title: Pius IX

text: Noustessaan paaviksi Mastai-Ferretti oli 54-vuotias, mikä teki hänestä poikkeuksellisen nuoren paavin. Hän otti paavilliseksi nimekseen nimen Pius IX. Edellinen Pius-nimeä käyttänyt paavi oli alle vuoden hallinnut uudistusmielinen Pius VIII.


title: Pius IX

text: Paaviksi noustessaan Pius IX oli hyvin liberaali ja uudistusmielinen. Hänen ensimmäisiä tekojaan paavina oli armahtaa poliittiset vangit, mikä järkytti konservatiivista Eurooppaa. Jo tällöin Itävallan kansleri Klemens von Metternich ennusti liberaalin paavin johtavan lopulta Kirkkovaltion tuhoon.


title: Pius IX

text:
Paavina Pius IX antoi Kirkkovaltiolle parlamentin, perustuslain sekä hallituksen. Hän myös salli Kirkkovaltiossa Gregorius XVI:n kieltämät rautatiet ja lakkautti sensuurin. Paavi oli kansan keskuudessa suosittu ja häntä kunnioitettiin, mutta myöhemmin tilanne muuttui. Vallankumousvuoden 1848 keväällä Pius IX suostui kansanjoukkojen painostuksesta nimittämään Kirkkovaltiolle maallikoista muodostuneen hallituksen ja antamaan perustuslain, mutta huhtikuun lopussa hän myös ilmoitti, että kirkon johtajana paavi ei voinut ryhtyä sotaan katolista Itävaltaa vastaan. Paavia oli toivottu Italian yhdistymisen johtoon ja tämä päätös romahdutti Piuksen kansansuosion.
Syksyllä 1848 kuohunta Roomassa voimistui. Kirkkovaltion pääministeri Pellegrino Rossi puukotettiin kuoliaaksi parlamentin portailla, eräs paavin prelaatti ammuttiin hänen näyttäytyessään ikkunassa ja paavi itse joutui saarretuksi palatsiinsa. Pius pakeni Roomasta valepuvussa 24. marraskuuta ja asettui turvaan Gaetan linnoituskaupunkiin. Paavin poissa ollessa Rooma julistettiin helmikuussa 1849 tasavallaksi. Pius vetosi katolisiin suurvaltoihin Ranskaan, Itävaltaan, Espanjaan ja Molempain Sisiliain kuningaskuntaan. Ranskan joukot kukistivat Rooman tasavallan kesällä 1849 ja paavi palasi pääkaupunkiinsa 12. huhtikuuta 1850 oltuaan puolitoista vuotta poissa. Hän sai valtansa ja Rooman hallinnan takaisin itselleen, mutta nyt Kirkkovaltio oli riippuvainen paitsi itävaltalaisista myös Ranskan joukoista. Alkuaan uudistusmielinen paavi oli järkyttynyt syvästi pääministerinsä murhasta, mikä sai hänet luopumaan haluistaan uudistaa vanhoillista Kirkkovaltiota. Maa palasi jälleen paavilliseen yksinvaltaan.


title: Pius IX

text: Piuksen paaviuden loppuaikana huomattavaa valtaa Kirkkovaltion maallisissa asioissa käytti kardinaalivaltiosihteeri Giacomo Antonelli aina vuonna 1876 tapahtuneeseen kuolemaansa asti.


title: Pius IX

text: Vuosien kuluessa Pius IX pysyi konservatiivisessa linjassaan. Samalla hän muun muassa julisti dogmin Neitsyt Marian tahrattomasta sikiämisestä. Uudet rautatiet toivat katolisia eri puolilta maailmaa pyhiinvaellukselle Roomaan, minkä seurauksena Pius IX:stä tuli ensimmäinen kansainvälisesti tunnettu paavi. Paavi laati vuonna 1864 kuuluisimman kiertokirjeensä, josta teki kuuluisan sen liitteenä ollut "Syllabus errorum", erehdysten luettelo. Luettelossa paavi tuomitsi kahdeksankymmentä modernia harhaoppina pitämäänsä asiaa, muun muassa omantunnonvapauden, protestantismin, siviiliavioliiton sekä sosialismin. "Syllabus errorum" luokitteli harhaopit kymmeneen eri ryhmään:Luettelon kahdeksaskymmenes kohta tuomitsi väitteen, jonka mukaan ”"Rooman paavi voisi ja että hänen tulisi sopia edistyksen, vapaamielisyyden ja modernin kulttuurin kanssa"”. Toteamuksen nimittäminen harhaopiksi loi syvän kuilun vanhoillisen paaviuden ja uudistuvan Euroopan välille. Lisäksi esimerkiksi omatunnon- ja uskonvapauden määrittely harhaopiksi sai aikaan negatiivisia tunteita myös vapaamielisten katolilaisten keskuudessa.


title: Pius IX

text: 1867 paavi kutsui koolle 20. yleisen kirkolliskokouksen eli Vatikaanin ensimmäisen kirkolliskokouksen. Koska paavin maallinen valta hupeni, katsoivat kardinaalit ja piispat tarpeelliseksi lisätä tämän kirkollista valtaa. Tämän vuoksi kirkolliskokouksen edustajat päättivät julistaa opin paavin erehtymättömyydestä. Kardinaalien ja piispojen joukossa enemmistö kannatti julistusta, minkä vuoksi se toteutuikin, mutta sitä myös vastustettiin. Useimmat vastustajista eivät sinänsä vastustaneet oppia paavin erehtymättömyydestä, joka oli jo sangen vanha, vaan kirkolliskokouksen julistusta ja paavillisen erehtymättömyyden määrittelemistä. Julistus nimittäin sitoisi piispat ja kardinaalit myöntämään sellaisten paavin lausuntojen kuten "Syllabus errorumin" erehtymättömyyden.


title: Pius IX

text: Vastustuksesta huolimatta julistus kuitenkin toteutui ensimmäisessä äänestyksessä äänin 451–88. Noin viitisenkymmentä kardinaalia jättäytyi pois äänestyksestä ja 88 ”kannatti varauksin”. Lopullisessa äänestyksessä vastustajat lähtivät kotiin ennen äänestyksen alkamista, minkä vuoksi asiakirja hyväksyttiin virallisesti äänin 533–2 – joista vastustavatkin äänet olivat ilmeisesti annettu vahingossa. Kirkolliskokouksen mukaan paavi ei siis ollut erehtymätön, mutta hän saattoi antaa lausunnon piispanistuimelta "ex cathedra". Julistuksen tärkeimpiin kuuluva kohta määrittelee paavin erehtymättömyyden seuraavasti:


title: Pius IX

text: Julistusta vastustava vähemmistö oli toivonut, että asiakirjaan olisi lisätty lieventävä huomautus, jonka mukaan paavin oppi perustuisi kirkon traditioon. Pius IX:n vaatimuksesta tällaista huomautusta ei lisätty, vaan julistukseen lisättiin seuraava teksti: ”"Rooman paavin määritelmät ovat muuttamattomia oman itsensä perusteella, eikä siis kirkon myöntymyksen perusteella"”.


title: Pius IX

text: Joka tapauksessa Vatikaanin ensimmäinen kirkolliskokous oli aikanaan ainutlaatuinen kirkollinen kokoontuminen, sillä teollistumisen tuomat paremmat kulkuvälineet olivat mahdollistaneet maailmanlaajuisten kokousten pitämisen. Vatikaanin ensimmäisen kirkolliskokouksen ensimmäiseen istuntoon osallistuikin 47 kardinaalia, 9 patriarkkaa, 7 priimasta, 117 arkkipiispaa, 479 piispaa ja jonkin verran muita osanottajia, eli yhteensä kokouksen ensimmäiseen istuntoon osallistui 698 henkilöä.


title: Pius IX

text: Asiakirja hyväksyttiin 18. heinäkuuta 1870 ja saman kuun 19. päivänä Ranska julisti Saksalle sodan. Tämä tiesi ranskalaisten joukkojen lähtemistä Kirkkovaltiosta. Kirkkovaltion loppu lähestyi. Se oli jo nyt kutistunut pieneksi Roomaa ympäröiväksi alueeksi. Samalla Italia oli yhdistynyt Roomaa ja Venetsiaa lukuun ottamatta. Samalla valtiolle oli valittu yhteinen kuningas ja pääkaupungiksi oli asetettu Rooma, vaikkei se ollutkaan liittynyt yhdistyneeseen Italiaan. Jotta myös Rooma saataisiin osaksi uutta valtiota, aloittivat uuden kuninkaan tykistöt kaupungin muurien tulituksen. Paavi oli käskenyt joukkojensa tehdä vastarintaa, mutta verenvuodatusta haluttiin välttää ja vastustus oli ainoastaan muodollista ja sen tarkoitus oli osoittaa, ettei paavi luopunut vapaaehtoisesti vallastaan. Yhdistyneen Italian joukot valloittivat Rooman 20. syyskuuta 1870. Paavi antautui pian ja Kirkkovaltion rippeet liitettiin Italiaan.


title: Pius IX

text: Vaikka katolinen kirkko ja paavi olivatkin menettäneet valtionsa, oli se mahdollisesti saanut paljon positiivista aikaan. Jo kauan vanhoillinen ja takapajuinen Kirkkovaltio oli sitonut paavin maallisiin asioihin ja pakottanut tämän pitämään yllä vanhanaikaista hallintojärjestelmää, mutta nyt paavi ei ollut enää riippuvainen Italiasta ja saattoi keskittyä hengellisiin asioihin. Paavin menetettyä valtionpäämiehen asemansa häntä ei enää voitu pitää puolueellisena ja oman maansa asioita ajavana johtajana vaan teologisena hengenmiehenä. Vaikka paavinistuin oli menettänyt maallisen valtansa rippeetkin, se nautti suurempaa arvovaltaa kirkossa kuin koskaan aikaisemmin.


title: Pius IX

text: Kirkkovaltion tuhon jälkeen paavi ei enää ollut maallinen johtaja, tosin Italian parlamentti sääti paavia koskevan erityislain, jonka mukaan hänen persoonansa oli koskematon ja hän sai käyttää Vatikaania ja eräitä muita alueitaan veloituksetta. Lisäksi paavin sallittiin pitää yllä diplomaattisuhteita sekä hänelle maksettiin vuotuinen korvaus Kirkkovaltiolta riistetyistä alueista. Paavi kieltäytyi tarjouksesta ja vaati häneltä otettuja alueita takaisin. Paavi julisti nyt olevansa "Vatikaanin vanki", eikä enää poistunut sen alueelta. Paavi myös kielsi katolilaisia osallistumasta enää Italian poliittiseen toimintaan ja samalla julisti Italian uudet vallanpitäjät – joita hän piti vallananastajina – kirkonkiroukseen eli pannaan.


title: Pius IX

text: Vaikka paavin ja Italian valtion välisessä konfliktissa paikoin käytettiinkin kovia ilmaisuja puolin ja toisin – paavi esimerkiksi kutsui Italian vallanpitäjiä susiksi, valehtelijoiksi, saatanan seuraajiksi ja helvetin hirviöiksi – molemmat osapuolet hyötyivät konfliktista, kuten eräs vuosisadan vaihteen aikoihin Italiassa lausuttu julistus asian totesi:


title: Pius IX

text: Pius IX kuoli 7. heinäkuuta 1878 oltuaan paavina 31 vuotta. Hänen pontifikaattinsa pituus oli pidempi kuin kenelläkään muulla hänen edeltäjällään, ellei lukuun oteta Pyhän Pietarin perimätietoon perustuvan ja epävarman pontifikaatin pituutta.


title: Pius IX

text: Paavina Pius IX:llä oli suuri vaikutus paaviuden muotoutumiselle vanhoillisuuden ja uudistusmielisyyden murroskautena. Hänen pontifikaattinsa ajoittui aikaan, jossa Kirkkovaltiosta oli kehittynyt uudistuvassa maailmassa vanhoillinen ja toimimaton takapajula. Pius IX:n edeltäjät Leo XII ja Gregorius XVI olivat olleet erittäin vanhoillisia ja vastustaneet useita uudistuksia. Nämä kaksi paavia olivat omilla paavinkausillaan jättäneet Kirkkovaltion erittäin huonoon tilaan, ja se pysyi pystyssä enää Itävallan antaman sotilaallisen tuen ansiosta.


title: Pius IX

text: Pius IX:n pontifikaatin aikana Kirkkovaltiosta oli muodostunut yhä enemmän ja enemmän haittaa paaviudelle. Kirkkovaltio oli sitonut paavin mukaan maalliseen politiikkaan, ja tämä oli suurelta osin valtionpäämies, eikä hengellinen vaikuttaja kuten nykypäivänä. Samalla paavinistuin oli ollut riippuvainen ulkovaltojen sotilaallisesta tuesta, mikä oli horjuttanut väitteitä paavin puolueettomuudesta politiikassa. Kirkkovaltion tuhon jälkeen paavi ei ollut enää riippuvainen esimerkiksi Italiasta, ja paavius saattoikin alkaa kehittyä hengelliseksi vaikuttajaksi.


title: Pius IX

text: Pius IX jätti jälkeensä myös paavin ja Italian valtion välisen riidan. Pius IX julisti Kirkkovaltion menetyksen jälkeen olevansa ”Vatikaanin vanki”. Paavi myös kielsi katolilaisia osallistumasta Italian poliittiseen toimintaan. Tämä tarkoitti muun muassa kieltoa äänestää tai asettua vaalien ehdokkaaksi. Riita paavinistuimen ja Italian valtion välillä kesti aina vuoteen 1929 asti, jolloin paavi Pius XI solmi Benito Mussolinin kanssa Vatikaanin itsenäisyyden takaavan Lateraanisopimuksen.


title: Pius IX

text: Pius IX:n pontifikaatin aikana paaviudesta myös kehittyi kansainvälisesti tunnetumpi instituutio kuin aiemmin, mutta tämä johtui pikemminkin teollistumisesta johtuvasta liikenneyhteyksien kuten rautateiden ja höyrylaivojen kehittymisestä. Samat liikenneyhteydet tekivät mahdolliseksi maailmanlaajuiset kirkolliset kokoukset ja näin ollen muun muassa Vatikaanin ensimmäisen kirkolliskokouksen.


title: Pius IX

text: Pius IX:n opillisista näkemyksistä yhdeksi tärkeimmistä muodostui käsitys paavin erehtymättömyydestä, joka määriteltiin Vatikaanin ensimmäisessä kirkolliskokouksessa. Tämä oppi tunnettiin jo ennen Pius IX:n järjestämää kokousta ja siihen myös uskottiin laajalta kirkon sisällä, mutta vasta kirkolliskokouksessa tämä asia vahvistettiin ja määriteltiin. Käytännössä monet Pius IX:n seuraajat ovat oikeudestaan huolimatta välttäneet antamasta lausuntoja "ex cathedra", koska tämä sitoisi myös heidän seuraajiaan teologisesti tai seuraajien olisi joko uudelleen tulkittava edeltäjiensä päätöksiä tai mahdollisesti jopa tehtävä vastakkaisia päätöksiä, mikä heikentäisi katolisen kirkon perinteen uskottavuutta raamatuntulkinnan rinnalla.


title: Pius IX

text: Lisäksi Pius IX käytti paavina harvinaista "ex cathedra" -oikeutta julistaa kirkon sisällä erehtymätön dogmi julistaessaan dogmin Neitsyt Marian perisynnittömästä sikiämisestä. Myös paavin kiertokirje "Syllabus errorum" oli tärkeä paavillisen opin kannalta, sillä siinä konservatiivinen paavi otti etäisyyttä nykyaikaistuvaan maailmaan ja tuomitsi useita asioita harhaoppeina.


title: Pius IX

text: Paavi Pius IX:tä arvosteltiin varsinkin pontifikaattinsa alussa liian uudistusmielisestä linjasta, mutta paavinkautensa loppupuolella häntä syytettiin enemmänkin turhan konservatiivisesta ja kielteisestä asenteesta modernisoituvaan maailmaan. Varsinkin "Syllabus errorum" -julistus herätti paheksuntaa paavin linjauksista modernisoituvan maailman kanssa. Tosin paavin kiertokirjettä on myös puolusteltu sanomalla, ettei sitä olisi syytä tulkita liian kirjaimellisesti. "Syllabus errorumin" puolustajien mukaan paavi ei kirjeessään tuominnut modernia kulttuuria kuten on väitetty, vaan ainoastaan modernissa kulttuurissa olevat epäkohdat.


title: Pius IX

text: Pius IX:n korostama paavin ylivalta katolisessa kirkossa ei myöskään jäänyt ilman paheksuntaa. Paavin ottamasta kannasta kertoo Vatikaanin ensimmäisen kirkolliskokouksen julistuksen lisäksi muun muassa hänen esittämänsä lause eräälle kardinaalille, jota syytettiin väärästä opetuksesta. Kardinaali kiisti syyllisyytensä ja sanoi opettaneena vain kirkon traditiota, mihin Pius IX:n tiedetään vastanneen: "Minä olen traditio, minä olen kirkko."


title: Pius IX

text: Suomalainen Roomassa vieraillut August Ramsay kuvaa myös paavin asemaa ja valtaa Pius IX:n pontifikaatin ajalta olevassa kirjoituksessaan:


title: Aurajoki

text: Aurajoki () on Aurajoen vesistön Varsinais-Suomen halki virtaava noin 70 kilometrin pituinen laskujoki. Aurajoki alkaa Oripään harjualueilta ja laskee Turun kohdalla Saaristomereen.


title: Aurajoki

text: Lounais-Suomen vesistöalueista Aurajoki on kuudenneksi suurin. Vesistöalueen pinta-ala on 874 km² ja sen järvisyys on vain 0,3 % eli noin 2 km². Aurajoen vesistöalue rajoittuu Paimionjoen, Hirvijoen, Eurajoen ja Raisionjoen vesistöalueisiin. Aurajokea käytettiin ennen Turun raakavedenottoon ja se on padottu useasta kohtaa. Eniten uoman muutoksia on tehty joen alaosassa.


title: Aurajoki

text: Aurajokivartta on asutettu esihistoriallisista ajoista lähtien ja Aurajokilaakson vanha kulttuurimaisema edustaa pitkään jatkunutta ihmistoiminnan muovaamaa jokivarsimaisemaa, joka on eräs Suomen kansallismaisemista sekä valtakunnallisesti arvokas maisema-alue. Asutus on levinnyt joen varrelle nauhamaisesti sitä seuraillen, kuten tiestökin. Turun ja Oripään välinen Varkaantie eli Aurajoen maisematie on valtakunnallisesti merkittävä rakennettu kulttuuriympäristö. Viljelysmaat ovat laajoja Aurajoen savikoilla ja ne kohoavat välillä jyrkästikin joesta, osa metsäisiksi kumpareiksi. Luonnon monimuotoisuuden kannalta rikkaaksi jokivarren tekevät lehdot, kosket, asutuskumpareet ja vanhat jokivarsilaitumet.


title: Aurajoki

text: 70 kilometrin pituinen Aurajoki saa alkunsa Oripään harjualueelta, josta se virtaa Pöytyän, Auran, Liedon ja Kaarinan kautta Turkuun, jossa se kulkee läpi kaupungin keskustan laskien Saaristomereen. Putouskorkeutta joella on 70 metriä ja sen virtaama on noin 7 kuutiometriä sekunnissa.


title: Aurajoki

text: Aurajoen valuma-alueen pinta-ala on 874 km² Aurajoen vesistöalueen korkeimmat kohdat ovat hieman yli 100 metrissä alueen koillisosassa. Suurin osa vesistöalueesta on alle 70 metrin korkeudella, matalimpien kohtien sijaitessa luoteisosassa.


title: Aurajoki

text: Aurajoen keskivirtaamat ovat vuosina 1938–2010 olleet Halistenkoskella 6,8 m³/s ja vuosina 1943–2010 Hypöistenkoskella 3,3 m³/s. Kuivina aikoina Turun vesilaitos on ottanut Halisten pintavesilaitokselle lähes koko Aurajoen virtaaman. Tällöin Paimionjoesta on pumpattu vettä Savijokea pitkin Aurajokeen 0,2–0,8 m³/s. Aurajoen latvaosissa ja sivu-uomissa on ajoittain vain vähän vettä. Turun Seudun Vesi Oy:n tekopohjaveden käyttöönoton jälkeen Aurajoki on jäänyt varavesilähteeksi.


title: Aurajoki

text: Pellot jokiuoman varrella ovat keskittyneet alaville savikoille ja joki kuuluukin savimaiden jokityyppiin. Vähän yli 50 % vesistöalueesta on metsämaata ja suota. Lähes 50 % vesistöalueesta on rakennettua ja maatalousaluetta, ja ne sijoittuvat pääosin jokilaaksoihin. Vesistöalue ulottuu 13 kunnan alueelle, ja merkittävimmät taajama-alueet joen varrella ovat Turku, Lieto, Aura ja Pöytyä. Vesistöalueella asuu noin 128 000 ihmistä.


title: Aurajoki

text: Aurajoen vesistöalueella on kaksi vedenkorkeuden ja virtaaman mittausasemaa, jotka ovat käytössä koko ajan. Vesistöalueella ei ole tehty merkittäviä tulvarakenteita- tai suojelutoimenpiteitä.


title: Aurajoki

text: Aurajoki luokitellaan ekologiselta tilaltaan välttäväksi, ja joessa esiintyy ajoittain sinileväkukintoja sekä veden hygienisen tilan huonontumista. Koska virtaaman vaihtelut ovat suuria vaihtelee myös veden laatu vuodenaikojen mukaan.


title: Aurajoki

text: Suurin osa ravinteista tuli hajakuormituksena, ja arviolta maatalouden osuus oli fosforista 69 % ja typestä 65 %. Koska Aurajokilaakso on voimakkaasti viljeltyä ja sen jyrkkien rinteiden eroosioherkkyys on suuri, huuhtoutuu myös ravinteita enemmän sameaan jokiveteen. Vuosina 2003–2007 haja-asututuksen jätevedet muodostivat hieman alle 20 % fosforikuormituksesta. Jätevesien määrä on laskussa, mutta kesäisin kuivana aikana ne muodostavat pääosan ravinnekuormituksesta ja nostavat ravinne- ja bakteerimääriä. Yläjuoksulla jätevesi ja osaltaan myös kotieläintilojen tuoma ravinnekuormitus heikontaa vedenlaatua, koska se ei laimene tehokkaasti vähäiseen määrään jokivettä.


title: Aurajoki

text: Aurajoki kuljettaa vuodessa keskimäärin 56 tonnia fosforia ja 685 tonnia typpeä Saaristomereen vuosien 2008–2012 tarkastelujaksolla. Alajuoksulla pitoisuudet ovat olleet keskimäärin samalla ajanjaksolla fosfori 186 μg/l ja typpi 2475 μg/l. Vuosien 1970–2012 välillä Saaristomereen on Aurajoesta laskenut vuodessa 15–126 tonnia fosforia ja 243–1064 tonnia typpeä.


title: Aurajoki

text: Aurajoessa on 11 suurehkoa koskea. Näistä suurin on Liedon Nautelankoski, jossa vesi putoaa 17 metriä 600 metrin matkalla. Alin ja runsasvetisin koski on padottu Halistenkoski Turussa. Muita ovat Vääntelänkoski ja Vierunkoski Liedossa, Leinakkalankoski Liedon ja Auran rajalla, Leppäkoski ja Hypöistenkoski Aurassa, Kuuskoski Auran ja Pöytyän rajalla sekä Riihikoski, Kolkkistenkoski ja Koskelankoski Pöytyällä. Pienempiä koskia on myös sivujoissa.


title: Aurajoki

text: Aurajoen vesistöalue jaetaan on yhdeksään osa-alueeseen, joiden pinta-alat ovat 30–145 km². Aurajoen sivujoet ovat vaatimattomia, vain kolmen suurimman valuma-alue on yli 100 neliökilometriä.


title: Aurajoki

text: Paattisista saa alkunsa Maarian kirkon luona Koroisissa Aurajokeen laskeva Vähäjoki eli Paattistenjoki (valuma-alueen pinta-ala 105,86 km²), johon on Turun juomaveden saantia varten padottu Maarian allas.


title: Aurajoki

text: Tarvasjoen Liedonperältä alkaa Liedossa Aurajokeen laskeva Savijoki (valuma-alueen pinta-ala 130,50 km²), jonka uomaa pitkin Aurajokeen pumpattiin raakavettä Paimionjoesta.


title: Aurajoki

text: Turun vedensaantia varten säännöstellystä Savojärvestä lähellä Kuhankuonon rajapaikkaa Kurjenrahkan kansallispuistossa Yläneellä saa alkunsa Järvijoki (valuma-alueen pinta-ala 110,02 km²), joka yhtyy Aurajokeen Auran kirkon lähellä.


title: Aurajoki

text: Loimaan rajoilta alkaa Pöytyällä Aurajokeen laskeva Kaulajoki (valuma-alueen pinta-ala 109,33 km²).


title: Aurajoki

text: Yläneen Pöytärahkalta saa alkunsa Pöytyän Raatikaisissa Aurajokeen yhtyvä Pöylijoki (valuma-alueen pinta-ala 53,20 km²).


title: Aurajoki

text: Muita pienempiä Aurajokeen laskevia ojia ovat Jaaninoja, Lausteenoja, Rähälänoja, Salmelanoja, Lahnaoja, ja Kuusirahanoja.


title: Aurajoki

text: Vähäjokeen laskevia ojia Turussa ovat Topinoja ja Piipanoja.


title: Aurajoki

text: Yli 50 hehtaarin järviä vesistöalueella on vain kaksi: 122 hehtaarin Savojärvi ja padottu Maarian allas, jonka pinta-ala on 74 hehtaaria. Myös Halistenkosken yläpuolista padottua aluetta, Halisten allasta, pidetään toisinaan järvenä.


title: Aurajoki

text: Ensimmäinen asutus joen rannalla syntyi vähintään 6 000 vuotta sitten. Nimi ”Aurajoki” on yhdistetty muinaisruotsin vesiväylää merkinneeseen sanaan ”aathra”. Samaa perua on nykyruotsin suonta merkitsevä sana åder. Varhaisimmat maininnat Aurajoen ja samalla koko Suomen vesimyllyistä ovat vuodelta 1352. Joen alajuoksulle rannalle syntyi 1200-luvulla Turku, Suomen vanhin ja pitkään myös suurin kaupunki. Aurajoki on vaikuttanut Turun historiaan merkittävästi. Ohittamattomana luonnonelementtinä se myös määrää asioita kaupungissa. Aurajoki jakaa Turun kahteen puoleen. Kaupunki syntyi joen itäpuolelle (eli eteläpuolelle). Siellä sijaitsevat tai ovat sijainneet muun muassa Turun tuomiokirkko, Turun akatemia, Vanha Suurtori, Raatihuone ja ensimmäiset koulut. Tämän historian takia Turussa joen itäpuoli on "täl pual jokke" ja nykyisen ydinkeskustan ja kauppatorin puoli "tois pual jokke". Nämä määritelmät ovat absoluuttisia eivätkä riipu siitä, kummalla puolen jokea niiden sanoja seisoo. Joen eri puolia kutsutaan myös Åboksi ("täl pual") ja Turuksi ("tois pual") kaupungin yliopistojen (Turun yliopisto ja Åbo Akademi) vanhojen sijaintipaikkojen mukaan. Nimiä käytetään erityisesti, kun kerrotaan "förin" vievän ihmisiä Åbosta Turkuun.


title: Aurajoki

text: Aurajokilaakson vanha kulttuurimaisema edustaa pitkään jatkunutta ihmistoiminnan muovaamaa jokivarsimaisemaa, joka on eräs Suomen kansallismaisemista sekä valtakunnallisesti arvokas maisema-alue. Asutus on levinnyt joen varrelle nauhamaisesti sitä seuraillen, kuten tiestökin. Turun ja Oripään välinen Varkaantie eli Aurajoen maisematie on valtakunnallisesti merkittävä rakennettu kulttuuriympäristö.


title: Aurajoki

text: Taajamien läheiset jokirannat ovat tärkeitä ulkoilu- ja viheralueita. Veneily ja melonta on joessa suosittua, ja Halistenkoskelta alkaa melontaluontopolku ala- ja yläjuoksulle, melontareitistön jatkuessa Pöytyälle asti. Kalastus Aurajoen valuma-alueella on lähinnä virkistys- ja kotitarvekalastusta. Nautelankoski Liedossa ja Halistenkoski Turussa ovat suosittuja kalastuspaikkoja ja niihin on istutettu muun muassa taimenta ja kirjolohta. Kyseiset paikat ovat myös suojittuja retkeilykohteita. Vuonna 1995 valmistunut Halisten kalaporras on mahdollistanut kalojen nousun Nautelankoskelle asti.


title: Aurajoki

text: Aurajokivarren kunnat, MTK-Varsinais-Suomi ja Lounais-Suomen Kalastusalue perustivat vuonna 1993 Aurajokisäätiön, jonka tarkoituksena on mahdollistaa ekologisesti terve sekä maisemallisesti ja virkistyksellisesti arvokas Aurajoki. Säätiö ylläpitää Aurajoen opastuskeskusta Myllärintalossa Halistenkosken rannalla. Opastuskeskuksesta voi vuokrata kanootteja, tutustua näyttelyihin ja ostaa kalastuslupia.


title: Aurajoki

text: Aurajoki virtaa Turussa hieman alle yhdeksän kilometrin matkan lounas-koillis-suunnassa. Se on keskimäärin noin 50 metriä leveä. Turun keskustan kohdalla joen syvyys on 2,5–5 metriä, mutta Turun tuomiokirkolta ylöspäin veneilykelpoinen uoma kapenee ja madaltuu huomattavasti. Paikoin rautatiesillan jälkeen Nummessa olisi mahdollista ylittää joki juuri ja juuri kävellen. Veneilyä tuomiokirkkosillasta yläjuoksulle päin haittaavat myös karit.


title: Aurajoki

text: Aurajoen ylittää Turussa 11 siltaa ja yksi lautta, Föri. Yläjuoksulta päin ne ovat järjestyksessä:Turun ensimmäinen silta oli "Pennisilta", joka ylitti joen Vanhan Suurtorin kohdalla. Se rakennettiin vuonna 1414 ja tuhoutui Turun palossa vuonna 1827.


title: Aurajoki

text: Föri on vuonna 1903 rakennettu, Suomen ainoa kunnallinen ja maksuton jokilautta, joka kuljettaa ihmisiä joen yli Kakolanmäen kohdalla. Leikkimielisesti sanotaan, että föri kuljettaa ihmisiä Turusta Åboon ja takaisin. Nimi on turkulaisten väännös ruotsin kielen sanasta "färja" tai englannin kielen sanasta "ferry".


title: Aurajoki

text: 1960-luvulle asti Turun jätevedet laskettiin suoraan Aurajokeen. Jätevedenpuhdistamon käyttöönoton jälkeen joen laatu on parantunut ja sen virkistyskäyttö on lisääntynyt. Vuonna 1997 aloitettu valaistusprojekti on luonut joelle erittäin keskieurooppalaisen ilmeen.


title: Aurajoki

text: Aurajoen vartta pitkin kulkevat Turun keskustassa Läntinen Rantakatu ja Itäinen Rantakatu, jotka molemmat ulottuvat Tuomiokirkkosillalta tai sen läheisyydestä lähelle joen suuta. Läntinen Rantakatu on nykyään kävelykatu. Rantakaduilla järjestetään vuosittain useita tapahtumia: Saaristolais- ja silakkamarkkinat tuovat kaupunkiin tuulahduksen Turun saariston tunnelmaa. Vanhalla Suurtorilla järjestetään kesällä keskiaikaiset markkinat ja talvisin joulumarkkinat. Kulttuuria edustavat tapahtumat Down by the Laituri heinäkuussa sekä Taiteiden yö, iskelmäfestivaali Aurajoki virtaa ja Uuden musiikin festivaali elokuussa.


title: Aurajoki

text: Syksyisin joessa järjestetään Suomen vanhin soutukilpailu, Aurasoudut, jossa Turun kaikkien ylioppilaskuntien joukkueet kisaavat keskenään. Keväisin järjestetään Turun Sanomien kortteliajot -polkupyöräkilpailu Auransillan ja Tuomiokirkkosillan välillä. Myös Paavo Nurmi Marathon juostaan osittain Läntisellä rantakadulla.


title: Aurajoki

text: Aurajoen rantamilla voi nauttia virvokkeita nurmikolla, kahviloissa tai ravintolalaivoissa. Joen rannalla on noin 20 ravintolalaivaa, joiden kannet toimivat kesäterasseina.


title: Aurajoki

text: Turun keskustan ja Turun linnan välissä on vanha Crichton-Vulcanin telakka-alue. Länsirannan puoli (Crichton) rakennettiin nykyiseen asuunsa 1990-luvulla suunnittelukilpailun tuloksen pohjalta. Joitain telakka-ajan vanhoja rakennuksia on säästetty, muun muassa köysitehdas ja Forum Marinumin rakennus. Itäranta (Vulcan) on yhä osin teollisuuskäytössä. Sinne on jätetty muutama nostokurki muistoksi Aurajoen vuosisataisesta laivanrakennushistoriasta.


title: Lapuan patruunatehtaan räjähdys

text: Lapuan patruunatehtaan räjähdys on yksi Suomen rauhanajan historian tuhoisimmista onnettomuuksista. Se tapahtui 13. huhtikuuta 1976 Lapualla kello 7.42. Turmassa kuoli 40 ja loukkaantui 60 henkilöä. Kuolleista naisia oli 35 ja useimmat heistä perheellisiä. Onnettomuuden seurauksena kaksi lasta menetti molemmat vanhempansa ja 64 lasta toisen vanhemman. 30 ihmistä jäi leskeksi. Onnettomuuden alkupaikkana olleessa lataamossa työskenteli räjähdyksen sattuessa 69 henkilöä.


title: Lapuan patruunatehtaan räjähdys

text: Räjähdyksen tapahduttua, ja Yleisradion tiedotettua siitä, radiossa alkoi puhelujen tulva Lapualle, koska huhujen mukaan koko Lapuan keskusta oli raunioina. Ihmiset yrittivät soittaa Lapualle tarkistaakseen siellä asuvien sukulaistensa tai tuttaviensa tilanteen. Automaattinen puhelinverkko tukkeutui.


title: Lapuan patruunatehtaan räjähdys

text: Tutkintaselostuksessa todetaan onnettomuuden syystä seuraavaa: "Suorittamansa tutkimuksen perusteella tutkijalautakunta toteaa, että räjähdyksen todennäköinen lähtökohta oli pulttipistoolin patruunoiden latauskoneen (robotti) ruudittajan annostelusylinterin tiivisterengasura. Syttymisen syytä ei ole tutkimuksissa voitu varmuudella osoittaa."


title: Lapuan patruunatehtaan räjähdys

text: Onnettomuuden syytä ei koskaan varmasti saatu selville, mutta epäilyt kohdistuivat (mahdollisesti staattisen) kipinän sytyttämään ruutipölyyn. Käytössä olleessa suuressa ja avoimessa lataamossa riski siihen oli suurehko, koska käytössä oli matalissa rakennuksissa tehoton painovoimainen ilmanvaihtojärjestelmä. Räjähdyksen aiheuttajaksi epäiltiin myös latausrobottia, joka oli mahdollisesti ylikuumentunut ja/tai syttynyt palamaan. Ruudin annosteluvirhe ja siitä seurannut liika-ahtaminen saattoi herkistää ruudin itsesyttymiselle ja lisätä ruutipölyn määrää ilmassa. Annosteluvirheen aiheuttajana saattoi olla latausrobotin virhetoiminta tai väärät säädöt. Ruudin syöttölaitteen tukkeutumista paakkuuntumisen vuoksi pidetään vähemmän todennäköisenä selityksenä, koska Lapua oli tunnettu laadukkaista ruutisekoituksistaan. Vanha tiilirakennus tuhoutui lähes perustuksiaan myöten, mikä vaikeutti tutkintaa, mutta räjähdysjälkien perusteella räjähdys alkoi latausrobotin sijaintipaikasta.


title: Lapuan patruunatehtaan räjähdys

text: Onnettomuutta pahentaneena seikkana pidettiin liian monen työntekijän ja työvaiheen keskittämistä samaan rakennukseen. Lisäksi rakennuksessa oli liian paljon syttymisherkkiä materiaaleja ja vanhanaikaiset sähköjärjestelmät. Lataamorakennuksen ja sen naapurirakennusten välillä ei ollut modernien säännösten mukaisesti räjähdykseltä suojaavia maavalleja eikä varoetäisyyksiä.


title: Lapuan patruunatehtaan räjähdys

text: Räjähdyksessä surmansa saaneet haudattiin 24. huhtikuuta. Surujuhlaan Lapuan kirkkopihassa osallistui yli 5 000 uhrien omaista ja ystävää, ja se myös radioitiin ja televisioitiin. Tasavallan presidentti Urho Kekkonen osallistui tilaisuuteen yhdessä maaherran ja valtioneuvoston edustajien kanssa. Vainajat siunasi Lapuan hiippakunnan piispa Yrjö Sariola avustajinaan 20 pappia. Ensin laskivat yhteisen seppeleensä omaiset, sitten presidentti Kekkonen omansa, ja hänen jälkeensä laskivat valtioneuvoston seppeleen pääministeri Martti Miettunen, kauppa- ja teollisuusministeri Eero Rantala, liikenneministeri Kauko Hjerppe ja puolustusministeri Ingvar S. Melin. Arkut saatettiin puolustusvoimien ajoneuvoilla Simpsiön hautausmaalle.


title: Lapuan patruunatehtaan räjähdys

text: Onnettomuus herätti myös laajaa kansainvälistä huomiota. Kaikista pohjoismaista tuli surunvalitteluja Metallityöväen Liiton toimistoon. Surusähkeen lähettivät myös Kansainvälinen Metallifederaatio ja Amalgamated Metal Workers' Union Australia.


title: Lapuan patruunatehtaan räjähdys

text: Perheiden konkreettinen avustaminen käynnistyi yhden sosiaalityöntekijän voimin onnettomuuspäivänä. Seuraavana päivänä onnettomuudesta kärsineitä koteja lähti kiertämään viisi Suomen Punaisen Ristin ja Lapuan sosiaalitoimen edustajista muodostettua työparia. Työparien tehtävänä oli sekä tietojen kerääminen että välittömän rahallisen avun jakaminen SPR:n katastrofivaroista. Myös pappeja sekä toimittajia vieraili uhrien kodeissa.


title: Lapuan patruunatehtaan räjähdys

text: Räjähdyksessä loukkaantuneiden ja kuolleiden henkilöiden perheenjäsenten avustamiseksi perustettiin Lapualle avustusrahasto, johon kertyi 7,6 miljoonaa markkaa. Hallitus varasi 300 000 markkaa perheiden avustamiseen sekä saman summan hautauskulujen ja vahinkojen ennakkokorvausten kattamiseen.


title: Lapuan patruunatehtaan räjähdys

text: Avustusten jakoa koordinoi aluksi järjestöjen edustajista muodostettu yhteistyötoimikunta. Myöhemmin avustusten jakamista varten perustettiin Lapuan räjähdysonnettomuuden sosiaalisen katastrofiavun toimikunta sekä Lapuan räjähdysonnettomuuden opintotukitoimikunta. Avustusohjelman päätyttyä 23 vuotta räjähdyksen jälkeen, siirrettiin jäljelle jääneet puoli miljoonaa markkaa SPR:n katastrofirahastoon.


title: American Idiot

text: American Idiot on yhdysvaltalaisen punk rock -yhtye Green Dayn seitsemäs studioalbumi. Albumin on tuottanut Rob Cavallo, ja levy-yhtiö Reprise Records julkaisi sen 20. syyskuuta 2004. "American Idiot" on tyyliltään konseptialbumi, ja yhtye on luonnehtinut sen olevan rock-ooppera. Albumin kertoman tarinan päähenkilönä on Green Dayn laulaja-kitaristi Billie Joe Armstrongin luoma kuvitteellinen henkilö, joka käyttää itsestään nimitystä Jesus of Suburbia ().


title: American Idiot

text: Albumi äänitettiin 18. huhtikuuta 2003 – 26. maaliskuuta 2004 Studio 880:ssa Kalifornian Oaklandissa ja Hollywoodin Ocean Way Recording -studiossa. Sen singleinä julkaistiin kappaleet ”American Idiot”, ”Boulevard of Broken Dreams”, ”Holiday”, ”Wake Me Up When September Ends” ja ”Jesus of Suburbia”. Albumi nousi menestyksekkäiden singlelohkaisujensa avustuksella albumilistojen kärkipaikalle ympäri maailman ja sai kriitikoiden keskuudessa suotuisan vastaanoton, nostaen Green Dayn uran uuteen nousuun. Albumi sai kuitenkin osakseen myös negatiivista palautetta yhtyeen vanhojen fanien keskuudessa, sillä Green Dayn katsottiin muuttaneen musiikkiaan liian radioystävälliseksi valtavirran rock-musiikiksi sen aiempaan punk -taustaan nähden.


title: American Idiot

text: "American Idiot" on myynyt maailmanlaajuisesti yli 15 miljoonaa kappaletta, ja se on vuoden 1994 "Dookien" jälkeen yhtyeen uran kaupallisesti menestynein albumi. Albumi palkittiin vuonna 2005 parhaan rock-albumin Grammylla, ja siitä on tuotettu myös muun muassa Broadwaylla esitetty musikaali. Albumista on myös tekeillä elokuvasovitus.


title: American Idiot

text: Green Dayn seitsemännen studiolevyn nimeksi piti alun perin tulla "Cigarettes and Valentines". Albumi oli jo miltei valmis, kun joku varasti Green Dayn studioilta kaikki levyn tärkeimmät nauhoitukset. Näin yhtye menetti kaiken, mitä se oli viimeisien kuukausien aikana saanut valmiiksi. Sen sijaan, että Green Day olisi aloittanut levyn uudelleennauhoituksen, yhtye päätti aloittaa uudelleen tyhjästä ja tehdä vielä "Cigarettes and Valentinesiakin" paremman kokonaisuuden. Tästä ideasta syntyi "American Idiot". Basisti Mike Dirnt on myöhemmin myöntänyt, että alkuperäisen levyn äänimaailma olisi muistuttanut huomattavasti Green Dayn viimeisintä, -nimeä kantavaa albumia, joka oli yhtyeen heikosti menestynein levy sitten vuoden 1994 Dookie-menestystarinan. Yhtyeen keulakuva Billie Joe Armstrong taas on kuvaillut "Cigarettes and Valentinesin" varastamista kirouksen sijaan siunaukseksi ja että ilman tätä epäonnea Green Day ei olisi voinut enää nousta punk rock -maailman huipulle.


title: American Idiot

text: "American Idiot" kertoo Yhdysvalloissa asuvan nuoren pojan traagisen ja mutkia täynnä olevan tarinan. Jingletown-kaupungissa asuva "Jesus of Suburbia" -nimeä itsestään käyttävä poika on turhautunut elämäänsä ja alkaa myös tajuta, että kaikki ei Yhdysvalloissa ehkä olekaan niin hyvin kuin aluksi tuntuu. Jingletown on paikka, jossa Billie Joe Armstrong kasvoi. Billie Joe vertaa itseään "Jesus of Suburbiaan", sillä hän on kokennut saman nuorempana. Albumin avauskappaleessa Jesus lähettää hätähuudon, jota kukaan ei kuule: "Don't want to be an American Idiot, one nation controlled by the media. Information age of hysteria, it's calling out to Idiot America." Seuraava kappale "Jesus of Suburbia", esikaupungin Jeesus, on pojan nimikkokappale, ja se kestää yli yhdeksän minuuttia, koostuen viidestä yhteen hitsatusta minikappaleesta. Kappale kuvailee Jesuksen tunteita Jingletownia ja elämäänsä kohtaan esimerkiksi sanoilla "City of the damned, Lost children with dirty faces today, No one really seems to care". Lopulta J.O.S jättää paikan taakseen ja lähtee suureen kaupunkiin lähettyvillä. Jesuksen vaiheita suurkaupungissa kuvaillaan kappaleissa "Holiday", "Boulevard of Broken Dreams" ja "Are We The Waiting". JOS liikkuu yksin ja alkaa miettiä, mitä hän oikeastaan elämältään haluaa. Samalla Green Day arvostelee kappaleessa "Holiday" ankarasti George W. Bushin hallitusta ja Irakin sotaa. Billie Joe on kuvaillut, että "Holiday" on juhlat ja "Boulevard of Broken Dreams" krapula.


title: American Idiot

text:
Albumin kuudes kappale "St. Jimmy" on eräänlainen käännekohta, ja siihen sisältyy myös kiistanalainen yksityiskohta. Tässä vaiheessa Jesus joko tapaa St. Jimmy -nimisen huumeisiin koukussa olevan, pelottoman teini-ikäisen soturin, joka suorastaan vihaa suurkaupungin johtajia, ja lähtee tämän matkaan. Suurempi mahdollisuus on, että Jesus of Suburbia yksinkertaisesti luo sivupersoonan ollakseen uskottavampi julmilla kaduilla, sillä "Jesus of Suburbia" -musiikkivideossa päähenkilö maalaa seinään sanat "St. Jimmy" ennen lähtöään kotikaupungistaan kuvaten muutosta Jesuksesta St. Jimmyksi. Mahdollista on myös, että Jesus ei tee tätä muutosta tietoisesti, ja menettää vähäksi aikaa järkensä. Oli miten oli, St. Jimmy ei kumarra kuvia, ja nimikappaleessa hänen elämäänsä kuvaillaan komedian ja tragedian sekoitukseksi. Kappaleessa "Give Me Novacaine" Jesus sekaantuu toden teolla huumeisiin, joita St. Jimmy hänelle "tarjoaa" - tämä tukee oletusta, että St. Jimmy ja Jesus ovat eri henkilöitä: "I get the funny feeling, that’s alright. Jimmy says it's better than here" ja myöhemmin "Tell me Jimmy I won't feel a thing, so give me Novacaine."
Jesus of Suburbia tapaa Whatsername-nimisen tytön, jota kuvaillaan "She's A Rebel" -kappaleen nimen mukaisesti kapinalliseksi. J.O.S ihastuu häneen, ja jo seuraavassa kappaleessa, nimeltään "Extraordinary Girl", Jesus ja Whatsername kertovat vuoropuheluna suhteestaan. He alkavat ajautua erilleen, luultavasti J.O.Sn epäkypsän ja itsekeskeisen käytöksen takia, josta kappaleessa kerrotaan. "Letterbomb" -kappaleessa Whatsername ilmoittaa Jesukselle, että hän jättää suurkaupungin taakseen, samoin kuin poikaystävänsä. Samalla korruption valtaama suurkaupunki alkaa sortua, ja kaupunki on "tulessa" Whatsernamen lähtiessä omille teilleen. Jesus kutsuu tyttöä Whatsernameksi, sillä hän ei koko CD:n aikana joko tiedä hänen nimeään tai ei vain yksinkertaisesti muista sitä. Levyn kansilehdessä nimi on sutattu ja sen tilalle kirjoitettu Whatsername, joten Jesus of Suburbia luultavasti kieltää muistot hänestä.


title: American Idiot

text:
Seuraava kappale, "Wake Me Up When September Ends", on "American Idiotin" ainoa kappale, joka ei jatka Jesus of Suburbian tarinaa eteenpäin, vaan kertoo Billie Joe Armstrongin omista kokemuksista. Se kertoo Billie Joen edesmenneestä isästä, joka kuoli syyskuussa hänen ollessaan 10-vuotias.
"Homecoming"-kappaleessa Jesus of Suburbia saa lopullisesti ja lopultakin tarpeekseen suurkaupungin kurjuudesta ja lähtee kotimatkalle. Kappale kestää "Jesus of Suburbian" tavoin yli yhdeksän minuuttia ja koostuu sekin viidestä minikappaleesta. Ensimmäisessä niistä St. Jimmy kuolee. Tässä tulee esille hänen kiistanalainen persoonallisuutensa: Jos Jimmy on "oikea" henkilö, hän tekee itsemurhan - jos hän taas on kaiken aikaa ollut Jesuksen alter ego, Jesus yksinkertaisesti päättää unohtaa ja lopettaa moiset elvistelyt. "East 12th St."- osiossa J.O.S on nimen mukaisella poliisiasemalla, ehkä bonusraita "Shoplifteriin" liittyen. Billie Joe on itse ollut pidetettynä siellä juopuneena ajamisen vuoksi. Pian J.O.S tajuaa, ettei hänellä ole ketään jota rakastaa, eikä kukaan pidä hänestä. Jesuksen mielentilaa ei juurikaan paranna se, että hän saa postikortin vanhalta kaveriltaan Tunnyltä. Tunny elää mahtavaa elämää, hänellä on kaksi lasta, eikä hän ole polttanut tupakkaa 22 päivään. Kirjeen lopuksi Tunny tekee selväksi, ettei halua olla missään tekemisissä Jesuksen kanssa. Kappaleen nimiosuudessa Jesus viimein tekee torvien soidessa mahtipontisen paluun Jingletowniin.


title: American Idiot

text: Levy päättyy kappaleeseen "Whatsername", jossa Jesus muistelee kokemuksiaan Whatsernamen kanssa. Jesus ei edelleenkään muista tytön nimeä ja miettii, miten tämä mahtaa voida. Jesus katuu Whatsernamen menettämistä, mutta hyväksyy lopulta asian: "And in the darkest night, if my memory serves me right, I'll never turn back time, forgetting you but not the time." Näihin sanoihin päättyy Green Dayn eeppinen rock-ooppera ja seitsemäs studioalbumi.


title: American Idiot

text: "Homecoming"- kappale sai alkunsa, kun Green Dayn basisti Mike Dirnt harjoitteli studiolla ja kirjoitti huvin vuoksi 30 sekunnin mittaisen kappaleen. Yhtyeen keulamies Billie Joe Armstrong piti ideasta ja kirjoitti oman lyhyen biisinsä. Pian myös rumpali Tré Cool teki oman versionsa. Nämä kolme liitettiin yhteen ja Billie Joe lisäsi "East 12th St."- ja "We're Coming Home Again"- osiot. "Nobody Likes You" on Dirntin kappale, samalla kun "Rock and Roll Girlfriend" on Tré Coolin käsialaa. Dirnt myös laulaa pääosin "Nobody Likes You"'n live-esityksissä, ja Tré laulaa "Rock and Roll Girlfriendin" kokonaisuudessaan. Ei ole saatu selville, laulaako "Nobody Likes You"'n itse CD:llä Billie Joe vai Mike Dirnt - edes Green Day ei sitä ole kertonut.


title: American Idiot

text:
Albumin kappaleissa toistetaan jatkuvasti sanoja "lost", "found", "lie, lies", "care", "dope", "rage" ja "love".
Vuoden 2006 lopussa "Weird Al" Yankovic väänsi "American Idiot" -kappaleesta "Canadian Idiot" -kappaleen, vaikkei tästä usea kanadalainen olekaan suuttunut.


title: American Idiot

text: Pian albumin julkaisun jälkeen alkoi liikkua huhuja siitä, että Green Day aikoo tehdä American Idiotin aiheen ympärille täyspitkän elokuvan, kuten The Who teki Tommystä. Aluksi muun muassa yhdysvaltalainen VH1-kanava kertoi siitä, ja se oli vain huhu. Myöhemmin Billie Joe kuitenkin vahvisti, että elokuvan "American Idiot: The Motion Picture" kuvaukset alkavat vuoden 2006 aikana. Billie Joe aikoo henkilökohtaisesti pitää huolen siitä, että elokuva rokkaa CD:n lailla. 1. heinäkuuta 2006 Armstrong ilmoitti haastatettulassa MTV:llä.com, että "kyllä se vielä tulee" ja että "joka viikko syntyy elokuvasta uusia ideoita, ja takuulla se vielä valmistuu,", mutta myöhemmin yhtye on ilmoittanut, että "siihen menee vielä aikaa."


title: American Idiot

text: Albumista on tekeillä myös musikaali, jonka on käsikirjoittanut Michael Mayer yhdessä Armstrongin kanssa. Ensi-iltansa musikaali sai syyskuussa 2009 Berkeleyssä, Kaliforniassa.


title: Giancarlo Fisichella

text: Giancarlo Fisichella (s. 14. tammikuuta 1973 Rooma, Italia) on italialainen aiemmin Formula 1 -sarjassa kilpaillut kuljettaja. Nykyisin Fisichella ajaa AF Corsen Ferraria GT2-luokassa eri urheiluautosarjoissa. Vuodesta 1996 lähtien F1:n maailmanmestaruussarjaan osallistuneen ja kolme osakilpailuvoittoa saavuttaneen Fisichellan aiempia F1-talleja ovat Minardi, Jordan, Benetton, Sauber, Renault, Force India ja Ferrari. Häntä kutsutaan lempinimillä "Fisico" ja "Fisi". Hän omisti Fisichella Motor Sport -tallin, joka kilpaili GP2-sarjassa kausina 2006–2009.


title: Giancarlo Fisichella

text: Fisichella on naimisissa italialaisen Luna ent. Castellanin (s. 15. maaliskuuta 1973, Italia) kanssa. Heillä on kaksi lasta: tytär Carlotta (s. 28 huhtikuuta 1999) ja poika Christopher (s. 1. helmikuuta 2003).


title: Giancarlo Fisichella

text: Fisichellan managerina on toiminut Enrico Zanarini.


title: Giancarlo Fisichella

text: Fisichella aloitti Formula 1 -sarjassa Minardi-tallin kuljettajana. Sitä ennen hän oli ajanut Italian F3-sarjan mestariksi 1994 ja voittajaksi arvostetussa Monacon F3-kisassa. Kaudella "Fisico" siirtyi Minardilta Jordan-talliin, jossa hän ajoi sinä vuonna kuudesti pisteille. Silloinen manageri Flavio Briatore hankki kuljettajalleen paikan Benetton-tallissa kaudella . Kaudella autovalmistaja Renault osti Benetton-tallin, jonka nimi muuttui Renault'ksi, ja Fisichella palasi Jordanille.


title: Giancarlo Fisichella

text: Kaudella Fisichella voitti ensimmäisen F1-kilpailunsa sateisessa Brasilian osakilpailussa, joka keskeytettiin Fernando Alonson vaarallisen kolarin vuoksi. Kaudella Sauberilla Fisichella ajoi säännöllisesti pistesijoja. Vuonna 2005 hänet pestattiin Renault-talliin Fernando Alonson pariksi. Italialainen jäi kuitenkin kaksi maailmanmestaruuttakin tallissa voittaneen Alonson varjoon.


title: Giancarlo Fisichella

text: Fisichella ajoi Renault-tallissa vielä kaudella Heikki Kovalaisen tallikaverina. Hän siirtyi seuraavaksi kaudeksi aiemmin Spykerina tunnettuun Force India-talliin. Kymmenen parhaan joukkoon hän ei yltänyt kuin kerran.


title: Giancarlo Fisichella

text: Kausi alkoi samoissa olosuhteissa eikä pisteitä tullut Force Indialla. Belgian GP:n aika-ajoissa Fisichella oli kuitenkin alkukaudesta poiketen erittäin hyvässä vauhdissa saavutten uransa neljännen paalupaikan aika-ajossa. Varsinaisessa kilpailussa hän sijoittui toiseksi. Kilpailun jälkeisellä viikolla Ferrari ilmoitti Fisichellan siirtyvän kesken kauden Luca Badoerin tilalle korvaamaan loukkaantunutta Felipe Massaa. Kauden jälkeen hänestä tehtiin Ferrarin testikuljettaja.


title: Giancarlo Fisichella

text: Testikuljettajan töiden ohella Fisichellan ilmoitettiin siirtyvän Ferrarin kilpakuljettajaksi Le Mans sarjaan GT2-luokkaan. Vuonna 2011 Fisichella jatkoi AF Corsella ja voitti muun muassa arvostetun Petit Le Mansin 1000 mailin kilpailun.


title: Von Wright

text: Von Wright [fon'vrikt] on suomalainen ja ruotsalainen aatelissuku. Ruotsissa suku on kuitenkin sammunut.


title: Von Wright

text: Suku on alun perin Skotlannista, jossa se sukuperinteen mukaan jo kuului aatelistoon. Jälkimmäinen tieto on kuitenkin epävarma. Nimi Wright tulee anglosaksin puuseppää tai kirvesmiestä tarkoittavasta sanasta "wyrtha". Sukuun kuulunut George (Georg) Wright muutti 1600-luvun puolivälissä Narvaan, jossa toimi kauppiaana ja kuoli vuoden 1694 lopussa. Hänen poikansa oli Suuressa Pohjan sodassa ansioitunut Jämtlandin rykmentin eversti Henrik Wright, jonka pojat aateloitiin isänsä ansioiden johdosta Ruotsissa vuonna 1772 nimellä "von Wright". Suku introdusoitiin Ruotsin ritarihuoneelle vuonna 1776 aatelisena sukuna numero 2077. Vanhimmasta pojasta, Savon ja Karjalan läänin maaherra Georg Henrik von Wrightistä (1723–1797) polveutui suvun ruotsalainen haara, joka sammui vuonna 1917. Suomen von Wrightit ovat nuoremman pojan, kapteeni Jonas Mauritz von Wrightin (1727–1813) jälkeläisiä. Hänen poikansa majuri Henrik Magnus von Wrightin lapsia olivat muun muassa tunnetut von Wrightin taiteilijaveljekset. Suomen Ritarihuoneeseen suku on immatrikuloitu aatelisena sukuna numero 149. Suomalainen sukuhaara on aikoinaan omistanut Haminalahden kartanon Kuopiossa.


title: Teippi

text: Teippi on liimalla päällystetty nauha, jota käytetään väliaikaiseen, tai joskus pysyvään yhteenliittämiseen. Yksipuolisella teipillä voi liittää kaksi pintaa, jotka ovat vierekkäin tai joista toinen on osittain toisen päällä, kun taas kaksipuolisella teipillä (liimaa molemmilla puolilla) voi liimata kaksi esinettä vastakkain.


title: Teippi

text: Nämä teipit tehdään laittamalla liimaavaa emulsiota nauhalle tai filmille, josta tehdään sen jälkeen rulla. Valmistus tapahtuu usein laittamalla suuria määriä liima-ainetta rullalle ja leikkaamalla sen jälkeen teippirullat käytännöllisen kokoisiksi.


title: Teippi

text: Ensimmäisen teipin keksi 1920-luvulla Richard Drew 3M-yhtiöstä (Minnesota Mining and Manufacturing Company). Alkuperäinen teippi oli paperipohjaista. Läpinäkyvät ja muut teipit syntyivät tämän keksinnön pohjalta. Kostuttamatta tahmean ja tahmeana pysyvän liiman myötä syntyi myös muita uutuustuotteita, kuten tarrat ja kontaktimuovit.


title: Jordan (täsmennyssivu)

text: Jordan tarkoittaa seuraavia:


title: Huopalahden rautatieasema

text: Huopalahden rautatieasema (, ) on vilkas lähijunien risteysasema Helsingissä Etelä-Haagassa. Se sijaitsee rantaradalla Ilmalan ja Valimon asemien välillä. Asemalta haarautuu Vantaankosken rata, jonka ensimmäinen asema on Pohjois-Haaga.


title: Huopalahden rautatieasema

text: Asema on saanut nimensä entisen kunnan mukaan: Etelä-Haaga oli ennen Huopalahden kunnan keskus.


title: Huopalahden rautatieasema

text: Huopalahti oli aluksi Pitäjänmäen aseman alainen laiturivaihde. Paikalle valmistui vuonna 1906 Bruno Granholmin suunnittelema Platformskjul III -tyyppinen laiturirakennus, mutta se kävi nopeasti liian pieneksi. Vuonna 1920 siirrettiin nykyinen asemarakennus paikalleen (valmistunut 1910) ja Huopalahti korotettiin pysäkistä asemaksi. Samanaikaisesti uuden asemarakennuksen kanssa valmistui ratapenkereen korotus, jonka ansiosta Haagan katuliikenne voitiin johtaa kahden alikäytävän kautta. Huopalahden seisakkeen ympärille syntyi nopeasti huvilayhdyskunta, joka muodostettiin Haagan taajaväkiseksi yhdyskunnaksi vuonna 1908. Huopalahti irtautui Helsingin maalaiskunnasta omaksi kunnakseen vuonna 1919 ja Haaga erosi siitä edelleen omaksi kauppalakseen vuonna 1923. Aseman nimeksi jäi Huopalahti siitä huolimatta, että se sijaitsi Haagan kauppalan alueella. Alueen maat omistanut toiminimi M. G. Stenius rakensi Helsingistä Haagaan myös raitiotien, jonka päätepysäkki sijaitsi radan tuntumassa. Raitiotie oli käytössä vuosina 1914–1953. Vuoden 1946 alussa Huopalahden asema siirtyi osaksi Helsingin kaupunkia suuressa alueliitoksessa.


title: Huopalahden rautatieasema

text: Huopalahden asemalla pysähtyivät aikoinaan myös Turun suunnan matkustajajunat. Kun 1970-luvulla alettiin rakentaa lähiliikennerataa Martinlaaksoon, sen erkaneminen rakennettiin Huopalahteen. Radan rakennustyöt aloitettiin 1971 ja rata valmistui 1975. Henkilöratapiha järjestettiin siten, että sen neljästä raiteesta kaksi keskimmäistä johdettiin kohti Pitäjänmäkeä ja reunimmaiset Martinlaakson radalle. Lipunmyynti sijoitettiin ratapihan alittavaan tunneliin vuonna 1976. Ratapiha muutettiin nykyiselleen Leppävaaran kaupunkiradan rakentamisen yhteydessä vuosina 2000–2002. Lipunmyynti suljettiin väliaikaisesti myymälässä sattuneen vesivahingon vuoksi vuonna 2000 ja lopullisesti seuraavana vuonna.


title: Huopalahden rautatieasema

text: Huopalahden asemarakennus ja kymmenen muuta alueella sijaitsevaa rautatierakennusta siirtyivät Senaatti-kiinteistöille vuonna 2007. Museovirasto on luokitellut asema-alueen valtakunnallisesti merkittäväksi suojelukohteeksi. Asemalta lähtee runkolinja 550 ja linjat 41 ja 552.


title: Huopalahden rautatieasema

text: Huopalahden asemalta on Helsingin päärautatieasemalle matkaa noin 6 km. Raiteita on aseman kohdalla neljä: kaksi eteläisempää ovat Leppävaaran ja Vantaankosken kaupunkiratoja (L, A, I ja P) ja kaksi pohjoisempaa ovat varsinaista rantarataa, joita käyttävät nopeat lähijunat (Y, X, U ja E) sekä kaukojunat (Helsinki–Turku). Kaukojunat eivät pysähdy Huopalahdessa. Raiteilta 1 ja 4 liikennöidään Kirkkonummen ja Lentoaseman suuntiin, raiteilta 2 ja 3 puolestaan Helsinkiin. Ennen Leppävaaran kaupunkiradan rakentamista rantaradan junat käyttivät raiteita 2 ja 3 sekä Vantaankosken radan M-junat raiteita 1 ja 4.


title: Huopalahden rautatieasema

text: Huopalahden aseman jälkeen Turun suuntaan mennessä tulevat kaupunkiradan raiteille eteläpuolelle eriävät pitkät 80 km/h ajettavat vaihteet ja raiteiden lukumäärä kasvaa kuuteen, joista kaksi lähtee Lentoasemalle ja alittaa rantaradan alikulkutunnelissa.


title: Huopalahden rautatieasema

text: Noin kilometrin päässä Huopalahden asemalta Pasilan suuntaan sijaitsi marraskuussa 1955 avattu ja vuoden 1969 alussa käytöstä poistettu Haagan seisake.


title: Huopalahden rautatieasema

text: Vuonna 2003 liikennöintinsä aloittaneen runkolinjan 550 bussit pysähtyvät Huopalahden asemalla. Asemalla on myös linjojen 41 ja 552 pysäkki.


title: Huopalahden rautatieasema

text: Huopalahden aseman tuntumassa sijaitsee yhä vanha radanvartijan talo. Se on valkoinen puutalo, jonka voi nähdä radan oikealla puolella Helsinkiin päin mentäessä.


title: Huopalahden rautatieasema

text: Aki Sirkesalo laulaa Huopalahden asemasta kappaleessaan "Turistit".


title: Ilmalan rautatieasema

text: Ilmalan rautatieasema (, ) on HSL-alueen lähijunien käyttämä rautatieliikennepaikka Helsingissä Pasilan ja Huopalahden asemien välissä. Helsingin päärautatieasemalta sinne on matkaa noin neljä kilometriä.


title: Ilmalan rautatieasema

text: Ilmalan asema avattiin 25. toukokuuta1967. Seisake rakennettiin palvelemaan VR:n Ilmalan varikon henkilökuntaa sekä aseman vieressä olevaa radio- ja televisiokeskusta. Asemalle rakennettiin laiturit kummallekkin puolelle rataa. Vuonna 1992 matkustajalaitureita korotettiin asentamalla vanhojen laitureiden päälle onteloelementit.


title: Ilmalan rautatieasema

text: Kun Leppävaaran kaupunkirata rakennettiin, Ilmalan matkustajaliikenne siirrettiin väliaikaisille matkustajalaitureille toukokuussa 1999. Laitureille johtava polku poistettiin käytöstä vuonna 2000, ja siitä lähtien kulku laitureille tapahtui alikulkutunnelin kautta, myöhemmin myös ylikulkutunnelin kautta. Uusittu asema vihittiin käyttöön 16. lokakuuta 2000. Kesästä 2002 alkaen Ilmalasta on lähtenyt työpäivisin jopa 364 junaa.


title: Ilmalan rautatieasema

text: Vuonna 2006 alkoivat Ilmalan aseman ylittävän Hakamäentien parannustyöt ja asema oli keskellä työmaata usean vuoden ajan. Leventynyt Hakamäentie muodostaa "laiturikatoksen" asemalaiturin länsipäähän. Hakamäentien parannustöiden yhteydessä toteutettiin laiturialueen alittava Ilmalanrinne-niminen katu, jonka kautta kulkee liikenne Ilmalan varikolle ja Postin kiinteistöille.


title: Ilmalan rautatieasema

text: Nykyisin Ilmalan asemalla on ainoastaan keskilaituri, jota eri suuntiin kulkevien junien matkustajat käyttävät. Aseman ohittavat junat käyttävät laiturittomia raiteita.


title: Ilmalan rautatieasema

text: Paikannimi Ilmala johtuu rautatien eteläpuolella sijaitsevalle kalliolle vuonna 1910 perustetusta silloisen Meteorologisen keskuslaitoksen säähavaintoaseman nimestä Ilmala. Nykyään saman mäen huipulla on kaksi suurta vesisäiliötä.


title: Ilmalan rautatieasema

text: Ilmalan varikko on Ilmalan rautatieaseman pohjoispuolella sijaitseva VR-Yhtymän varikkoalue, jossa huolletaan ja säilytetään henkilöliikenteen kalustoa.


title: Ilmalan rautatieasema

text: Ilmalan asemaa on vuosikymmeniä vaivannut sijainti työpaikka-alueen keskellä ja siitä seuraava matkustuksen painottuminen työmatkaliikenteeseen. Matkustajamäärät ruuhka-aikojen ulkopuolella ovat olleet vähäisiä. Työmatkakäyttö on lisääntynyt entisestään toimistorakennusten noustua aseman eteläpuolelle Ilmalan mäelle 2000- ja 2010-luvuilla. Helsingin kaupunki suunnittelee monipuolisempaa, tilaa vaativan kaupan sekä asuinkiinteistöjen muodostamaa kaupunkimiljöötä aseman pohjoispuolelle nykyisen Pohjolan Liikenteen varikon ja Postin tilojen alueelle. Ilmalan aseman ympäristön kehittämistä rajoittaa aseman sijainti rakentamiselta suojellun Keskuspuiston kupeessa.


title: Ilmalan rautatieasema

text: Kirkkonummen ja Lentoaseman suuntiin liikennöidään raiteelta 4 ja Helsinkiin raiteelta 3. kehäradan käyttöönoton vuoksi liikenne kaupunkiradan raiteilla muutettiin syksyllä 2013 oikeanpuoleisesta vasemmanpuoleiseksi. Kahta muuta raidetta käyttävät aseman ohittavat kauko- ja lähijunat. 2010-luvulla Helsingin suuntaan kulkevat lähijunat eivät pysähdy Ilmalassa sunnuntaisin ratatöiden takia, ja Kirkkonummen ja Lentoaseman suuntiin käytetään raidetta 4.


title: Ilmalan rautatieasema

text: Helsinki on jaettu 5. kesäkuuta 2005 yhteentoista eri liikennepaikkaan, johon kuuluvat Ilmalan lisäksi Helsinki päärautatieasema, Helsinki Länsisatama, Pasila alapiha, Pasila asema, Pasila tavara, Helsinki Sörnäinen, Käpylä, Oulunkylä, Ilmala ratapiha ja Helsinki Kivihaka.


title: Räikkönen

text: Räikkönen on suomenkielinen sukunimi. Se voi viitata muun muassa seuraaviin henkilöihin:


title: Schumacher

text: Schumacher on saksankielinen sukunimi, joka tarkoittaa suutaria. Alkuperäisestä sanasta, "Der Schuhmacher", on sukunimessä pudonnut yksi h-kirjain pois.


title: Mark Webber

text: Mark Alan Webber (s. 27. elokuuta 1976 Queanbeyan, Uusi Etelä-Wales, Australia) on australialainen entinen Formula 1 -kuljettaja. Hän ajoi urallaan Minardi, Jaguar, Williams ja Red Bull -talleissa kaudet 2002–2013.


title: Mark Webber

text: Webber vahvisti 27. kesäkuuta 2013 lopettavansa F1-uransa kauden päätteeksi ja siirtyvänsä vuonna 2014 kilpailemaan Porschella FIA World Endurance Championship -sarjaan. Lokakuussa 2016 Webber ilmoitti lopettavansa kilpa-autoilijan uransa ja toimii jatkossa Porschella edustustehtävissä sekä työskentelee brittiläisen Channel 4 -kanavan F1 analyytikkona. Hänen omaelämänkertakirjansa "Aussie Grit" julkaistiin vuonna 2015.


title: Mark Webber

text: Webberin kiinnostus moottoriurheilua kohtaan alkoi lapsena, kun hänen isänsä omisti moottoripyöräliikkeen ja Webber itse aloitti ajamalla kartingia. 1990-luvun puolivälissä Webber siirtyi pienempiin formulasarjoihin, joissa ajoi muun muassa Australian Formula Fordia ja rahanpuutteen vuoksi vain osittain Britannian Formula 3-sarjaa.


title: Mark Webber

text: Webber osallistui 1990-luvun lopulla Le Mansin 24 tunnin ajoon. 1998 hän ajoi Klaus Ludwigin ja Bernd Schneiderin kanssa Mercedes-Benz CLK-LM:llä Le Mansin 24 tunnin ajossa. He kuitenkin keskeyttivät kierroksella 19. Vuonna 1999 hän ei pystynyt osallistumaan itse kilpailuun ennen kisaa sattuneen onnettomuuden takia. Vuonna 2014 Webber teki paluun Le Mansiin mutta heidän autokuntansa joutui keskeyttämään. Vuonna 2015 Webberin autokunta sijoittui toiseksi. Vuoden 2016 kilpailussa Webberin autokunnan suoritukset riittivät lopputuloksissa keskikastiin.


title: Mark Webber

text: Vuosina 2000–2001 Webber sai mahdollisuuden ajaa Formula 3000-sarjassa ensin Arrowsin autolla ja seuraavalla kaudella Super Nova Racingillä. Tulokaskaudellaan Webber ajoi avauskilpailussa Imolassa kolmanneksi, voitti seuraavan kilpailun Silverstonessa ja sijoittui kauden aikana vielä kerran kolmanneksi Hockenheimin kilpailussa. Hän oli kauden lopputuloksissa kolmas. Toisella kaudella Webber ajoi kolme voittoa (Imola, Monaco ja Magny-Cours) ja sijoittui toiseksi Nürburgringillä. Hän sijoittui kauden lopputuloksissa toiseksi. F3000-kilpailujen ohessa Webber sai mahdollisuuden toimia Formula 1-testikuljettajana Benettonilla. Hän sai myös managerikseen tallipäällikkö Flavio Briatoren.


title: Mark Webber

text: Webberin Formula 1 -uran ensimmäinen kilpailu oli kauden Australian GP Minardilla. Lahjakas australialainen sijoittui kisassa kilpailukyvyttömällä autolla viidenneksi ja toi Minardille ensimmäiset MM-pisteet sitten kauden .


title: Mark Webber

text: Seuraavaksi kaudeksi Webber siirtyi Jaguarille. Kaudella 2003 Webber ajoi muutaman kerran pisteille ja sai MM-pisteiden 10.sijan. Webber saavutti ensimmäisen eturivin paikkansa Malesian GP:ssä kaudella . Williams-talli vakuuttui kuljettajan taidoista ja palkkasi hänet.


title: Mark Webber

text: Webber ajoi Williamsilla seuraavat kaksi kautta. Ensimmäisen palkintosijansa hän ajoi Monacon GP:ssä , ollen kolmas. Williams menetti tehokkaat BMW:n moottorit kaudeksi , ja samalla auton suorituskyky laski. Monacon GP:ssä Webber lähti eturivistä Michael Schumacherin saaman rangaistuksen myötä ja taisteli kisassa palkintokorokesijoista, kunnes joutui keskeyttämään moottoriongelmien vuoksi. Webber saavutti kyseisellä kaudella vain seitsemän pistettä.


title: Mark Webber

text: Kaudeksi Webber siirtyi Red Bull -talliin. Ensimmäisellä kaudella Red Bull kärsi auton epäluotettavuudesta. Webberin parhaaksi sijoitukseksi jäi Euroopan GP:n kolmas sija.


title: Mark Webber

text:
Kaudella Webber ei kärsinyt auton epäluotettavuudesta yhtä paljon ja ajoi kauden alussa tasaisesti vahvoja pistesijoja. Kauden loppua kohden Red Bullin vauhti ei ollut enää niin vahvaa, mutta Webber oli koko kauden hyvässä vedossa keräten 21 pistettä, mikä riitti kauden kokonaistuloksissa sijaan 11.
Kaudella Webber sai uuden tallikaverin aiemmin Toro Rossolla ajaneesta Sebastian Vettelistä. Webber aloitti kauden hyvin ollen useasti palkintopallilla ja keräten monia kakkossijoja. Webber otti ensimmäisen voittonsa paalupaikalta Saksan osakilpailussa. Seuraavassa kilpailussa Unkarin GP:ssä hän sijoittui kolmanneksi ja saavutti uransa ensimmäisen kilpailun nopeimman kierrosajan. Brasilian GP:ssä Webber ajoi toisen voiton. Abu Dhabin GP:ssä Webber kävi kovan kamppailun Buttonin kanssa kakkossijasta, mutta onnistui pitämään Buttonin takanaan. Webber saavutti kauden aikana 69,5 pistettä ollen kuljettajien MM-sarjan neljäs.


title: Mark Webber

text: Kaudella Red Bull oli ylivoimainen aika-ajoissa ja sen autolla saavutettiin paalupaikka kauden seitsemästä ensimmäisestä kilpailusta. Webber lähti paalulta Malesiassa, mutta joutui heti kilpailun alussa tallikaverinsa Vettelin ohittamaksi. Myöhemmin Espanjassa Webber nousi paalupaikalta ylivoimaiseen voittoon. Hän johti kilpailua jokaisella kierroksella. Myös seuraavalla viikolla Monacossa Webber saavutti jälleen paalupaikan ja voitti tuonkin kisan. Turkissa Webber saavutti kolmannen perättäisen paalupaikkansa, mutta kolaroi kisassa Red Bullin toisen kuskin, Sebastian Vettelin kanssa, ja putosi kolmanneksi. 7. kesäkuuta Red Bull ilmoitti jatkaneensa sopimusta Webberin kanssa ainakin kauden 2011 ajaksi. Unkarissa Webber otti uransa kuudennen voiton. Webber lähti kisaan toisesta ruudusta, mutta nousi parhaimmalla taktiikalla voittoon. Korean kilpailussa Webber pyörähti ulos ja keskeytti osuttuaan Nico Rosbergin kanssa yhteen. Tämän seurauksena Webber putosi 11 pisteen päähän MM-kärkeen siirtyneestä Fernando Alonsosta. Brasilian kilpailussa Webber onnistui pitämään Alonson takanaan sijoittuen toiseksi tallitoveri Vettelin voittaessa kilpailun. Kauden päättäneessä Abu Dhabin kilpailussa Webber sijoittui kahdeksanneksi jouduttuaan käymään varikolla ennenaikaisesti rengasrikon myötä ja putosi MM-sarjan loppupisteissä kolmanneksi.


title: Mark Webber

text: Kaudella Webber voitti kauden päättäneen Brasilian osakilpailun, joka oli hänen ainut voittonsa kauden aikana. Kauden kokonaispisteissä hän sijoittui kolmanneksi 258 pisteellä.


title: Mark Webber

text:
Kaudella Webber voitti Monacossa ja Britanniassa. Hän saavutti 179 pistettä sijoittuen sarjan kuudenneksi.
Kaudella Webber saavutti kahdeksan palkintosijaa sijoittuen sarjan kolmanneksi. Malesian GP:ssä Webberin ja Vettelin välit kiristyivät Vettelin ohitettua Webberin tallimääräyksen vastaisesti ajaen kilpailun voittoon Webberin sijoittuessa toiseksi. Myöhemmin kesäkuussa Webber ilmoitti lopettavansa F1-uransa kuluvan kauden jälkeen ja siirtyvänsä kilpailemaan FIA World Endurance Championship -sarjaan. Webberin viimeiseksi kilpailuksi jäi Brasilian GP, jossa hän sijoittui toiseksi ja ajoi kilpailun nopeimman kierroksen.


title: Mark Webber

text: Vuonna 2014 Webber siirtyi FIA World Endurance Championship -sarjaan, jossa hän ajoi Porschen tehdastiimin LMP1-luokan autolla yhdessä Timo Bernhardin ja Brendon Hartleyn kanssa. Ensimmäisen voittonsa Webberin autokunta otti kaudella 2015 Nürburgringin 6 tunnin ajon kilpailussa. He voittivat kauden päätöskilpailua Bahrainia lukuun ottamatta kaikki kauden lopuista kilpailuista ja Webberin autokunta varmisti WEC-sarjan maailmanmestaruuden.


title: Mark Webber

text: Webber seurustelee oman managerinsa, brittiläisen Ann Nealin kanssa. Nealilla on aikaisemmasta suhteestaan poika, joka on kertonut Webberin olleen hänelle enemminkin lapsuusajan isoveli kuin isäpuoli.


title: Yukon

text: Yukon on Kanadan luoteisin territorio. Sen asukasluku vuonna 2016 oli 35 874.


title: Yukon

text: Yukonia rajaavat idässä Luoteisterritoriot, lännessä Alaska, ja etelässä Brittiläinen Kolumbia. Yukonilla on hieman merirajaa Pohjoiseen jäämereen. Suurin osa Yukonista sijaitsee pohjoisen napapiirin eteläpuolella. Yukon-joki virtaa Yukonista Alaskaan. Alueella kasvaa pääasiassa havupuita. Kanadan korkein vuori Mount Logan (5959 metriä) sijaitsee Yukonissa.


title: Yukon

text: Pääkaupunki Whitehorsen keskilämpötila on tammikuussa −18,7 celsiusastetta ja heinäkuussa +14 celsiusastetta. Pohjoisemmassa Dawson Cityssä on tammikuussa −30,7 astetta ja heinäkuussa +15,6 astetta. Vuosittainen sademäärä Whitehorsessa on 269 millimetriä ja Dawson Cityssä 183 millimetriä.


title: Yukon

text: Yukonin nimi tulee alueen pääjoen Yukonin paikallisesta nimestä ”Yu-kun-ah”. Yukon irrotettiin Luoteisterritorioista omaksi territoriokseen vuonna 1898. Kolme vuotta aiemmin se oli luotu Luoteisterritorioiden piiriksi. Yukonissa koettiin Klondiken kultaryntäys 1890-luvun lopulla, jolloin sen väkiluku nousi 40 000:een. Kultaryntäyksen seurauksena alueelle luotiin hallintorakenteet.


title: Yukon

text: Yukonin pääkaupunki siirrettiin vuonna 1953 Dawson Citystä etelämmäs Whitehorseen, jonne talouselämä oli keskittynyt. Vuonna 2003 Yukonin itsehallintoa vahvistettiin ja samalla sen nimi lyhennettiin Yukonin territoriosta ("Yukon Territory") Yukoniksi.


title: Yukon

text: Yukonissa on yksi suurempi kaupunki (city), kolme pienempää kaupunkia (town), neljä kylää (village), kaksi pikkukylää (hamlet), 13 erillistä yhteisöä (unincorporated community) ja kahdeksan maaseutuyhteisöä. Suurimmat asutuskeskukset asukaslukuineen ovat pääkaupunki Whitehorse (25 085), Dawson City (1 375), Watson Lake (790), Haines Junction (613) ja Carmacks (493).


title: Yukon

text: Yukonin väkiluku vuoden 2011 väestönlaskennassa oli 33 897. Sen väkiluku kasvoi edeltävän viiden vuoden aikana 11,6 prosenttia, enemmän kuin yhdessäkään toisessa Kanadan provinssissa tai territoriossa. Vuonna 2016 Yukonissa asui 35 874 ihmistä, 5,8 prosenttia vuotta 2011 enemmän. BKT per asukas vuonna 2014 oli 70 370 Kanadan dollaria. Elinajanodote vuosina 2009–2011 oli naisilla 79,6 vuotta ja miehillä 75,2 vuotta. Imeväiskuolleisuus oli 2,2/1000.


title: Yukon

text: Useimmat Yukonin alkuasukkaat ovat athabascoja.


title: Yukon

text: Paikallisvaaleissa vuonna 2016 Liberal Party sai 11 paikkaa 19:stä, Yukon Party kuusi paikkaa ja New Democratic Party kaksi paikkaa. Pääministeri on liberaalien Sandy Silver. Liittovaltiota territoriossa edustaa komissaari Angélique Bernard.


title: Yukon

text: Yukonin tärkeimmät mineraalit ovat kulta ja hopea. Vuonna 2006 Yukonissa oli 148 maatilaa. Villieläinten turkikset ovat tärkeä elinkeino maaseudun ja syrjäseutujen asukkaille. Joista pyydystetään lohta, harmaanieriää ja siikaa. Yukonissa kävi vuonna 2006 noin 400 000 turistia, ja turismi on suurin työllistäjä yksityisellä sektorilla.


title: Yukon

text: Yukonia yhdistää ympäröiviin alueisiin valtatie ja rautatie. Whitehorsen lentokentän läpi kulkee vuosittain noin 230 000 matkustajaa.


title: Schelde

text: Schelde (ransk. "Escaut") on joki Länsi-Euroopassa. Sen lähde on Pohjois-Ranskassa, josta se virtaa pohjoiseen Belgian halki. Antwerpenin lähistöllä se kääntyy länteen Alankomaiden alueelle, jossa se laskee Vlissingenin kaupungin lähellä Pohjanmereen muodostaen suiston.


title: Schelde

text: Schelde on 360 km pitkä. Se voidaan jakaa kolmeen osaan. Bovenschelde-nimellä kutsutaan osaa, joka virtaa lähteeltä Gentiin, jossa Leiejoki liittyy siihen. Gentistä Antwerpenin läpi Alankomaiden rajalle virtaavaa osaa kutsutaan Zeescheldeksi ja viimeistä osaa Westerscheldeksi. Schelden tärkeimmät sivujoet ovat läntisellä rannalla Scharpe ja Leie sekä itäisellä rannalla Dender ja Rupel.


title: Schelde

text: Schelde virtaa erittäin tiiviisti asutetun alueen läpi, ja se, sen sivujoet ja useat siihen liitetyt kanavat tarjoavat liikenneväylän Flanderin tasangon maanviljelyksille, Belgian tekstiilikeskuksille, Pohjois-Ranskan hiilikaivoksille ja Lille-Roubaix-Tourcoingin teollisuusalueelle. Schelden varren suurimpia kaupunki ovat Cambrai ja Valenciennes Ranskassa sekä Tournai, Oudenaarde, Gent ja Antwerpen Belgiassa.


title: Manitoba

text: Manitoba on Kanadan viides provinssi. Sen asukasluku on 1 278 365 (2016), pinta-ala 647 797 km² ja asukastiheys 2,3 as./km².


title: Manitoba

text: Manitoban rajanaapureita ovat etelässä Yhdysvaltojen osavaltiot Pohjois-Dakota ja Minnesota, pohjoisessa Nunavut ja Hudsoninlahti, lännessä Saskatchewan ja idässä Ontario. Asutus on keskittynyt hyvin voimakkaasti provinssin eteläosaan Yhdysvaltain rajalle sekä Winnipegjärven ja Manitobajärven etelärannoille. Provinssin pääkaupunki on Winnipeg.


title: Manitoba

text: Manitoba on itäisin Kanadan kolmesta preeriaprovinssista. Churchillissa Hudsoninlahdella sijaitsee manner-Kanadan ainoa Pohjoisen jäämeren satama, joka on suorin yhteys Aasian ja Euroopan välillä.


title: Manitoba

text: Manitoban pohjoisimmat osat ovat tundraa. Keskiosassa on havumetsää ja soita, etelässä on runsaasti maanviljelyä. Etelässä on myös laajoja preerioita.


title: Manitoba

text:
Maantieteellisesti Manitoba sijaitsee itä-länsi-suunnassa lähes Kanadan keskellä, keskipiste on muutaman kilometrin itään provinssin pääkaupungista Winnipegistä. Provinssin naapureita ovat idässä Ontario, pohjoisessa Nunavut ja Luoteisterritoriot, lännessä Saskatchewan ja etelässä Yhdysvaltain osavaltiot Minnesota ja Pohjois-Dakota. Koillisessa provinssi rajautuu Hudsoninlahteen jossa sijaitsee Churchillin satama.
Viimeisen jääkauden aikana suurta osaa Manitobasta peitti jäämassan patoama Agassiz-jääjärvi joka jääkauden väistyessä vapautti vesimassat jättäen jäljelle Red River Valley jokilaakson, ja alueelle muodostui noin 110 000 järveä ja useita jokia. Provinssissa sijaitseva Winnipegjärvi on kymmenenneksi suurin maailmassa, muut suuremmat järvet ovat Manitobajärvi ja Winnipegosisjärvi, järvien yhteenlaskettu pinta-ala on 94 241 neliökilometriä joka on 6,5 prosenttia provinssin pinta-alasta. Winnipegjärven itäpuoli on lähes koskematonta erämaata. Alueelle virtaa viereisestä Ontarion provinssista useita Kanadan kilveltä alkunsa saavia kirkasvetisiä jokia. Aluetta ovat käyttäneen lähes ainoastaan alkuperäisasukkaat perinteiseen kalastukseen ja metsästykseen sekä kokoontumispaikkoinaan tuhansien vuosien ajan. Alue onkin ehdolla Unescon maailmanperintökohteeksi.


title: Manitoba

text: Manitoban tärkeimpiä jokia ovat Redjoki, Assiniboinejoki, Nelsonjoki, Winnipegjoki, Hayesjoki, Whiteshelljoki ja Churchilljoki. Provinssin kaikki joet laskevat Hudsoninlahteen. Joet muodostuivat tärkeiksi kuljetusreiteiksi turkiskauppiaille 1600–1900 luvuilla seka toimi ensimmäisten eurooppalaisten siirtolaisten kulkuväylänä länteen, ennen Dawson Routen ja rautatien valmistumista.


title: Manitoba

text: Manitoba on pinnanmuodoltaan suhteellisen tasaista, lukuun ottamatta provinssin louinaisosaa jossa on muutamia pienehköjä vuoria. Suurimpana niistä on Manitoban korkein huippu Baldy Mountain, joka kohoaa 832 metrin korkeuteen merenpinnasta. Muita suurempia huippuja provinnssin alueella ovat The Porcupine (791 m) ja Riding Mountain (750 m).


title: Manitoba

text: Maatalous on keskittynyt pääasiassa provinssin eteläisinpään osaan, vaikkakin joitakin pienempiä tiloja löytyy jopa The Pasin kaupungin korkeudelta. Karjankasvatus on provinssin tärkein maataloustuote (n. 34.6 %), viljakasvien ollessa toiseksi suurin ryhmä (19 %), öljykasvien ollessa kolmanneksi suurin. Manitoba on Kanadan suurin sianlihan, pavun, auringonkukansiementen ja tattarin tuottaja, maan toiseksi suurin perunantuottaja sekä kolmanneksi suurin naudanlihan tuottaja.


title: Manitoba

text: Manitoban asukasluvultaan kymmenen suurinta kaupunkia ja asukaskehitys vuosina 1996–2006.


title: Manitoba

text: Manitoba sijaitsee keskellä Pohjois-Amerikan mannerta, josta johtuen siellä vallitsee erittäin vaihteleva ilmasto. Lämpötila ja sateen määrä on normaalisti etelässä lauhkeampi ja sateisempi kuin pohjoisessa, sekä sateen määrä on lännessä suurempi kuin idässä. Provinssi on kaukana mantereen molemmista vuorijonoista sekä valtameristä jotka tasoittasaisivat säänvaihteluita, Manitoban pinnanmuoto on myös erittän tasaista joten se on alttiina lukuisille sääilmiöille. Talvisin merkittävin tuulen suunta on luoteesta virtaava arktinen korkeapaine, joka yleisemmin tammi-helmikuussa tuo alueelle erittäin kylmää ilmaa pohjoisesta ja saa lämpötilan laskemaan usein alle –30 °C. Normaalisti kesäkautena alueelle virtaa lämmintä ja kosteaa ilmaa etelästä. Tämän saa aikaan Bermudan korkeapaine-alue joka työntää ilmamassoja Meksikonlahdelta.


title: Manitoba

text: Provinssin eteläisimmät osat sijaitsevat Pohjois-Amerikan Tornado Alleyn pohjoiskärjessä. Alueella havaitaan vuosittain useita tornadoja, vuonna 2006 rekisteröitiin viisitoista tornadoa. Vuoden 2007 kesäkuun 22–23 päivien välillä muodostui lukuisia tornadoja, mukaan lukien Kanadan ainoa virallisesti rekisteröity F5 luokan tornado, joka tuhosi rakennuksia Winnipegin länsipuolella sijaitsevassa Elien kylässä. Kesäisin lämpötila kohoaa yli 30 °C useita kertoja, lämpötilä ja ilman kosteus yhdessä nostavat kosteusindeksin usein 45 °C ja kastepisteen hieman alle 30 °C. Vuonna 2007 Carmanin kaupungissa mitattiin Kanadan kaikkien aikojen korkein lämpötila, 53,0 °C kosteusindeksillä.


title: Manitoba

text: Environment Canadan mukaan Manitoban taivas on vuosittain vähä pilvisin Kanadan provinsseista, toiseksi pilvettömin kesäisin ja aurinkoisin talvisin ja keväisin. Portage la Prairien kaupunki on maan aurinkoisin lämpiminä kuukausina ja Winnipeg on toiseksi pilvettömin vuoden ympäri ja aurinkoisin talvi–kevät kuukausina Kanadassa. Eteläisen Manitoban Redjoen jokilaaksossa on suhteellisen pitkä kasvukausi, 125–135 päivää vuodessa. Kasvukauden pituus putoaa rajusti luoteeseen ja pohjoiseen mentäessä.


title: Manitoba

text: Manitoban pohjoisosa, mukaan lukien Thompsonin kaupunki sijaitsee subarktisella ilmastovyöhykkeellä (Köppenin ilmastoluokitus: Dfc). Tällä alueella vallitsee erittäin pitkä ja kylmä talvikausi, viileä ja lyhyt kesä, sekä sademäärä jää alhaiseksi. Talvisin alin lämpötila yöllä saattaa pudota alle –40 °C useita vuorokausia peräkkäin ja päivälämpötila saattaa pysytellä –18 °C alapuolella jopa viikkoja.


title: Manitoba

text: Provinssin lounaisosan ilmasto, mukaan lukien Brandonin kaupunki on keskileveysasteiden aro ilmastovyöhykeellä (Köppenin ilmastoluokitus: BSk). Alue on vähäsateisempaa kuin muut osat provinssia ja on otollinen kuivuuskausille. Alueella vallitsee erittäin kylmät ja tuuliset talvet. Alueen aukeudesta johtuen talviset lumimyrskyt ovat yleisiä alueella. Kesät ovat normaalisti lämpimät tai kuumat, ilman kosteus on matalahko.


title: Manitoba

text: Winnipegin kaupungissa ja eteläisessä Manitobassa vallitsee lämminkesäinen mannerilmasto (Köppenin ilmastoluokitus: Dfb). Lämpötilat ovat tyypillisesti samanlaiset aroilmaston kanssa, mutta ilmankosteus on korkeampi, alue onkin ilmankosteudeltaan korkein preeriaprovinsseista.


title: Manitoba

text: Manitoban kaakkois-, itä- ja pohjoisosia peittävät boreaalisen vyöhykkeen metsät, muskeg, Kanadan kilpi ja pohjoisessa Hudsoninlahden rannikolla tundra. Metsät kattavat kaikkiaan 263 000 km² provinssista, joka on noin 48 % maapinta-alasta. Yleisimpiä puulajeja Manitobassa ovat banksinmänty, amerikanpunamänty, valkokuusi, mustakuusi, kanadanlehtikuusi, amerikanhaapa, palsamipoppeli, paperikoivu, amerikanpensaskoivu ja pienempinä esiintyminä kanadantuija. Suurimmat koskemattomat boreaalisen vyöhykkeen metsät maailmassa sijaitsevat provinssin itäosissa, Winnipegjärven itäpuolella. Alue on erittäin harvaan asuttua, järven itäpuolella sijaitsee ainoastaan muutama intiaanireservaatti joihin ei johda kuin talvitie. Alueella ei myöskään ole kaivoksia, voimalinjoja eikä jokia ole padottu vesivoiman hyödyntämiseen. Provinssin etäläosat ovat pääasiassa preeriaa ja siellä tavataan myös Kanadassa uhanalaista orkideaa.


title: Manitoba

text: Manitobassa on monipuolinen eläinkanta, mutta provinssi tunnetaan parhaiten jääkarhuistaan ja Churchillin kaupunki tunnetaankin "Jääkarhupääkaupunkina" (). Muita suurempia eläimiä provinssissa ovat hirvi, peura ja susi. Manitobassa on myös runsas sukkanauhakäärmepopulaatio, Narcissen kylän läheisyydessä sijaitsevat Narcissen käärmeenpesät ovat määrällisesti suurimmat talvehtimiskeskittymät maailmassa.


title: Manitoba

text: Tiettävästi ensimmäiset ihmisasutuksen merkit alueella ovat viimeisen jääkauden väistyttyä, noin 8000 vuotta sitten vaikuttaneen Plano-kulttuurin paleointiaanien jättämät moninaiset kivirakennelmat (esimerkiksi "Medicine Wheel") Turtle Mountain Provincial Park -luonnonpuistossa.


title: Manitoba

text: Vanhimmat saviastioiden sirpaleet, keihään ja nuolenkärkiä sekä kivimaalauksia on löydetty redjoen rannoilta, nykyisen Lockportin asuinalueen lähistöltä. Myöhemmin alueella vaikutti useita intiaaniheimoja: ojibwayt, creet, denet, siouxit, mandanit ja assiniboinet. Heidän tiedetään tehneen kauppaa ja kokoontuneen varsinkin Whiteshell Provincial Park -luonnonpuiston alueella, Winnipegjoen rannoilla. Alueelta on löydetty runsaasti posliinikotiloita sekä kuparia, joita tuotiin pitkää kauppareittiä pitkin Mississippijoelta saakka. Provinssin pohjoisosasta louhittiin kvartsia jota käytettiin nuolenkärkien valmistukseen. Alkuperäiskansat viljelivät alueella maissia ja muita ravintokasveja jo paljon ennen eurooppalaisten siirtolaisten saapumista Amerikan mantereelle.


title: Manitoba

text:
Ensimmäisenä eurooppalaisena tutkimusmatkailija Henry Hudson löysi vuonna 1610 Hudsonin lahden. Vuonna 1612 Thomas Button löysi Nelsonjoen ja nimesi sen matkalla kuolleen laivatoverinsa mukaan, myöhemmin Nelsonjoki toimi tärkeänä turkiskaupan kuljetusreittinä Winnipegjärvelle ja kauemmaksi sisämaahan. Norjalainen tutkimusmatkailija Jens Munk perusti 1619 "Nova Dania"n tukikohdan Churchilljoen suulle, joka kuitenkin jouduttiin hylkäämään seuraavana keväänä. Vuonna 1631 Luke Fox kartoitti tarkemmin Hudsonin lahden länsirannikoa.
Hudson's Bay Company perustetaan vuonna 1670 ja Englannin kuningas Kaarle II myöntää yhtiölle oikeudet Rupertinmaahan. HBC perustaa 1684 York Factory tukikohdan Hayesjoen suulle. Seuraavina vuosina englantilaiset ja ranskalaiset taistelevat linnoituksen omistuksesta ja linnoitus vaihtaakin omistajaa useita kertoja, mutta päätyy lopulta takaisin englantilaisten omistukseen. Tästä sai alkunsa kaupallinen turkiskauppa Pohjois-Amerikasta Eurooppaan, joka jatkui vilkkaana aina 1900-luvun alkupuolelle saakka. Alueen turkiskaupasta kilpailivat Hudson's Bay Company ja North West Company, jotka perustivat omia tukikohtiaan läntiseen Kanadaan. Paikoitellen kilpailu johti jopa aseellisiin yhteenottoihin, mutta lopulta vuonna 1821 ne yhdistyivät ja nimeksi valittiin Hudson's Bay Company.


title: Manitoba

text: Pierre La Vérendrye suoritti vuosina 1731–1743 lukuisia tutkimusmatkoja nykyisten Manitoban ja Saskatchewanin provinssien sisäosissa, rakennutti matkojensa varrelle useita linnakkeita ja tukikohtia, mahdollistaen laajamittaisemman turkiskaupan alueen alkuasukkaiden kanssa.


title: Manitoba

text: Ensimmäinen eurooppalaisten maanviljelysyhdyskunta, Red River Colony oli Thomas Douglasin (Selkirkin 5. jaarli) perustama asutushanke Redjoen alueella 1811. Siirtokunta perustettiin Hudson's Bay Companylta hankitulle Assiniboian alueelle. Uusien siirtolaisten ja paikallisten metisien välit kuitenkin nopeasti kiristyivät ja johtivat lopulta vuonna 1816 Seven Oaksin taisteluun jossa menehtyi siirtokunnan kuvernööri Robert Semple ja useita hänen miehiään.


title: Manitoba

text: Paikallisten métisien joukossa oli jälleen kasvavaa eripuraa 1860-luvun puolenvälin tienoilla, kun paikallisväestö koki painostusta kasvavasta siirtolaisten virrasta johtuen ja he vastustivat Kanadan hallituksen maajakopolitiikkaa vastaan, joka ehdoitta jakoi maata siirtolaisille, samaan aikaan Yhdysvalloista muutti alueelle runsaasti siirtolaisia. Lopulta vuonna 1869 métisit nousivat kapinaan Louis Rielin johdolla. Kapinoitsijat perustivat väliaikaishallituksen joka neuvotteli maanomistusehdoista ja paikallisten oikeuksista Kanadan hallituksen kanssa. Lopulta seuraavana vuonna osapuolet pääsivät sopimukseen ehdoista ja neuvotteluiden loppuasiakirja toimi pohjana Manitoba Act -laille, jossa määriteltiin uuden Manitoban provinssin ehdot ja oikeudet Kanadan liittovaltiossa. Provinssi oli ensimmäinen Kanadan territorioista lohkottu provinssi. Manitoban alkuperäinen koko oli vain murto-osa nykyisestä. Provinssia kutsuttiinkin "postimerkkiprovinssiksi" pienen kokonsa ja nelikulmaisen muotonsa vuoksi. Kapinan aikana tapahtuneesta Thomas Scottin teloittamisesta johtuen väliaikaishallituksen jäseniä ei armahdettu toimistaan valtiota vastaan, vaan useat heistä pakenivat yhdysvaltoihin tai kauemmaksi länteen. Vuonna 1881 provinssiin liitettiin ympäröiviä alueita, mutta Manitoban ja Ontarion rajalla olevaa maakaistaletta vaativat molemmat provinssit. Vuonna 1889 Kanadan hallitus myönsi maakaistaleen Ontariolle. Nykyiset rajansa provinssi sai vuonna 1912.


title: Manitoba

text: Provinssin pääkaupunki Winnipeg oli maan kolmanneksi suurin kaupunki 1900-luvun alkupuolella. Vuonna 1881 valmistunut Canadian Pacific Railwayn rautatie itäisestä Kanadasta toi yhä enenevässä matkailijoita, liikemiehiä ja siirtolaisia ympäri maailmaa, luoden pohjan Kanadan monikulttuuriselle yhteiskunnalle läntisessä Kanadassa. Maatalous oli alueen tärkein ja kukoistavin teollisuuden ala, monet liikemiehet tekivät suuria voittoja ja rikastuivat tästä nousukaudesta. Rakentamisen kiivaudesta johtuen tonttien hinnat nousivat nopeasti. Talouskasvu kuitenkin hidastui ajan myötä ja kaupunki ajautui taloudellisiin ongelmiin Panaman kanavan avauduttua liikenteelle vuonna 1914. Tavarankuljetukset rautateitä pitkin vähenivät huomattavasti laivojen purkaessa lastinsa suoraan kohdesatamiin. Tämä auttoi muun muassa Vancouveria kasvamaan muita kaupunkeja nopeammin, joka kasvoikin pian maan kolmanneksi suurimmaksi kaupungiksi Winnipegin ohítse.


title: Manitoba

text: Manitoban ja Winnipegin halki virtaava Redjoki tulvii lähes vuosittain, mutta vuoden 1950 tulva oli niin sanottu kerran sadassa vuodessa sattuva tulva. Vesimassat peittivät alleen suuren osan eteläistä Manitobaa sekä tulvavallien sorruttua suuren osan Winnipegin kaupunkia. Tulva oli Kanadan suurin luonnonkatastrofi, pelastustöihin osallistuivat Punainen Risti sekä Kanadan armeija. Tuhoista johtuen kaupunki päätti, ettei samanlainen katastrofi saisi tapahtua uudelleen ja päätti 6. elokuuta 1962 rakentaa tulvakanavan sekä useita pienempiä tulvavalleja eteläiseen Manitobaan. Kanavan rakennustyöt saatiin loppuun vuonna 1968. Sittemmin tulvakanava on suojannut kaupunkia ja muita pienempiä asutusalueita useita kertoja, sekä on vuoteen 2008 mennessä estänyt arviolta 10 miljardin dollarin arvosta tulvavahinkoja.


title: Manitoba

text: Manitoba on provinssi, mikä tarkoittaa että sillä on laaja itsehallinto. Provinsseilla on ja oma verotus ja lainsäädäntö, sillä ne itse huolehtivat muun muassa järjestyksestä, paikallisesta infastruktuurista, luonnonvarojen käytöstä, koulutuksesta ja terveydenhuollosta. Provinsseilla on omat perustuslait, jotka eivät kuitenkaan saa olla ristiriidassa liittovaltion perustuslain kanssa. Sama pätee muuta lainsäädäntöä.


title: Manitoba

text: Britannian kruunun edustaja ja provinssin päämies on varakuvernööri, jonka nimeään viideksi vuodeksi kerrallaan Kanadan kenraalikuvernööri konsultoituaan Kanadan pääministeriä. Manitoballa on kuusi edustajaa maan parlamentin senaatissa ja 14 edustajaa edustajainhuoneessa.


title: Manitoba

text: Provinssin lainsäädäntövalta on yksikamarisella Manitoban parlamentilla. Parlamentin 57 jäsentä valitaan vaaleilla neljän vuoden välein. Parlamentin suurimman puoleen johtaja toimii Manitoban pääministerinä ja hän valitsee hallituksen jäsenet. Varakuvernöörin tehtävänä on allekirjoittaa lait ja muut viralliset asiakirjat, sekä toimia Manitoban edustajana.


title: Manitoba

text: Manitoba ei jakaudu hallintoalueisiin. Provinssi on jaettu seitsemään talousalueeseen, joilla ei ole hallinnollista merkitystä. Paikallishallinnosta vastaavat kunnat, joita on 197.


title: Manitoba

text: Manitoban tuomiovaltaa pitävät tuomioistuimet. Ne ovat vetoomustuomioistuin ("Court of Appeal"), hovioikeus ("Court of Queen's Bench") ja provinssin tuomioistuin ("Provincial Court"). Näiden tuomioistuinten yläpuolella on vielä liittovaltion korkein oikeus.


title: Diego Maradona

text: Diego Armando Maradona Franco (s. 30. lokakuuta 1960 Lanús, Buenos Airesin maakunta, Argentiina) on argentiinalainen entinen jalkapalloilija ja jalkapallovalmentaja. Häntä pidetään yhtenä kaikkien aikojen parhaista pelaajista. Lyhyen mutta vantteran Maradonan vahvuuksiin kuuluivat hänen peliuransa aikana nopeus, voima, tekninen taituruus ja peliäly.


title: Diego Maradona

text: Maradona aloitti uransa Argentinos Juniorsissa liittymällä 9-vuotiaana heidän junioriseuraansa. Ensimmäisen ottelun Argentiinan pääsarjassa hän pelasi 16-vuotiaana. Vuonna 1981 Maradona siirtyi Boca Juniorsiin ja saavutti siellä yhden mestaruuden. Hän oli Argentiinassa viidesti paras maalintekijä. 1982 Maradona siirtyi maailmanennätyssummalla FC Barcelonaan, jossa saavutti Copa del Reyn ja Cup-voittajien cupin voitot. Barcelonasta Maradona siirtyi Italiaan SSC Napoliin. Siellä hän saavutti kaksi Italian mestaruutta sekä UEFA Cupin voiton. Vuonna 1990 Maradona jäi doping-testeissä kiinni kokaiinista ja joutui 15 kuukaudeksi kilpailukieltoon. Kilpailukiellon jälkeen Maradona siirtyi Sevillaan. Hän pelasi siellä yhden kauden, jonka jälkeen siirtyi takaisin Argentiinaan Newell's Old Boysiin. Hän jäi kiinni uudestaan dopingtesteissä, tällä kertaa efedriinistä, ja joutui jälleen 15 kuukaudeksi kilpailukieltoon. Kiellon jälkeen hän palasi vielä Boca Juniorsiin, kunnes 1997 lopetti ammattilaisuransa.


title: Diego Maradona

text: Maajoukkueessa Maradona voitti yhden MM-kullan Meksikon MM-kisoissa 1986 sekä MM-hopean Italian MM-kisoissa 1990. Hän oli Meksikon kilpailujen paras pelaaja. Hän sai myös yhden nuorten MM-kullan 1979 Japanin MM-kisoissa. Hän pelasi maajoukkueessa 89 ottelua ja teki 33 maalia.


title: Diego Maradona

text: Pelaajauransa aikana Maradona valmensi Mandiyú de Corrientesia ja Racing Clubia. Myöhemmin hän valmensi Argentiinan maajoukkuetta.


title: Diego Maradona

text: Diego Armando Maradona Franco syntyi 30. lokakuuta 1960 köyhälistön asuinalueella Villa Fioritossa. Hän oli Diego Maradona vanhemman (don Diegon) ja Dalma Salvadore Francon (La Totan) viides lapsi ja ensimmäinen poika. Don Diego teki töitä paikallisessa tehtaassa. Diego Maradonalla on viisi siskoa ja kaksi veljeä, joista toinen, Hugo Maradona, on myös entinen ammattilaisjalkapalloilija.


title: Diego Maradona

text: Ensimmäisen jalkapallonsa Diego sai serkultaan kolmevuotiaana, ja hän pelasi jo pikkulapsena jalkapalloa joutomailla. Vuonna 1969 hän meni Argentinos Juniorsin kykyjenetsintätilaisuuteen ja liittyi myöhemmin seuran alle 14-vuotiaiden juniorijoukkueeseen, joka tunnettiin nimellä "Los Cebollitas" (). Diego valitsi seurakseen Argentinos Juniorsin, vaikka hän ihaili suuresti Independienten Ricardo Bochinia. Los Cebollitas voitti 136 ottelua peräkkäin, ja sen sanotaan voittaneen kaikki turnaukset, joihin se osallistui. Diego pelasi usein monta vuotta vanhempia pelaajia vastaan, mutta menestyi silti erittäin hyvin. Syyskuussa 1971 hänestä ilmestyi pieni kirjoitus sanomalehti Clarínissa. Nuorena hän esiintyi Argentinosin otteluiden tauoilla ja esitteli pallon käsittelytaitojaan. Moni muukin seura, kuten River Plate, olisi halunnut Diegon junioriseuraansa, mutta hän ei vaihtanut seuraa.


title: Diego Maradona

text: 14-vuotiaana Diego Maradona pääsi pelaamaan yhdeksänteen divisioonaan. Joukkueen valmentaja oli Jorge Cyterszpiller, josta tuli myöhemmin hänen managerinsa. Vuonna 1974 Los Cebollitas voitti yhdeksännen divisioonan mestaruuden ja nousi sarjatasoa ylemmäs. Seuraavalla kaudella Diego siirrettiin seitsemänteen divisioonaan, jossa pelasi kaksi ottelua, ja sen jälkeen hänet siirrettiin viidenteen divisioonaan. Diego pelasi siellä neljä ottelua ja siirtyi kolmanteen divisionaan, missä hän pelasi kolme ottelua, kunnes siirtyi Argentiinan 1. divisioonaan vuonna 1976.


title: Diego Maradona

text: Argentiinan pääsarjassa Maradona pelasi ensimmäisen ottelunsa 20. lokakuuta 1976, kymmenen päivää ennen kuin täytti kuusitoista vuotta. Argentinos Juniorsin vastustaja oli Club Atlético Talleres, ja Argentinos Juniors hävisi ottelun. Ensimmäisellä kaudellaan Maradona teki kaksi maalia 11 ottelussa, kummankin San Lorenzoa vastaan. Maradona herätti myös median kiinnostuksen, erityisesti pelattuaan ensimmäisen kerran maajoukkueessa helmikuussa 1977. Vuonna 1978 Maradona voitti Metropolitano-liigan maalikuninkuuden 21 maalillaan, mutta samana vuonna hän pelasi Nacional-liigassa vain neljä ottelua ja teki neljä maalia. Samana vuonna Jorge Cyterszpiller alkoi toimia Maradonan managerina.


title: Diego Maradona

text: Vuonna 1979 Maradona ja Sergio Fortunato olivat Metropolitano-liigan parhaat maalintekijät, kun kumpikin teki 22 maalia. Maradona ei voinut pelata kuitenkaan pelissä, jossa ratkaistiin toinen sija, sillä hän oli saanut aikaisemmin ystävyysottelussa punaisen kortin. Samana vuonna hän oli Nacional-liigassa paras maalintekijä, ja seuraavana vuonna myös Metropolitano-liigan paras maalintekijä 25 maalillaan. Vuonna 1980 Maradona teki Nacional-liigassa sadannen maalinsa Argentinosin joukkueesa. Lokakuussa 1980 Maradonalla oli Hugo Gattin kanssa julkinen selkkaus, kun Gatti oli sanonut, että Maradona on lihava ja lehdistö kohuaa liikaa hänestä. Maradona vastasi sanomalla, että Gatti on nykyään pelkkä nolla. Myöhemmin Maradona teki Gattin seuraa Boca Juniorsia vastaan neljä maalia.


title: Diego Maradona

text: Maradona pelasi Argentinos Juniorsissa 167 ottelua tehden niissä 115 maalia. Hän oli kolmesti Metropolitano-liigan ja kahdesti Nacional-liigan paras maalintekijä.


title: Diego Maradona

text: River Plate tarjosi Maradonalle sopimusta 1981, mutta Maradona halusi siirtyä Boca Juniorsiin, joukkueeseen jota hänen isänsä ja muu perheensä oli aina kannattanut. Maradona kertoikin Crónican toimittajalle, että häntä oli pyydetty Bocaan eikä hän aikonut allekirjoittaa sopimusta River Platen kanssa. Bocalla ei kuitenkaan ollut rahaa, ja River Plate oli tarjonnut Maradonasta 13 miljoonaa dollaria. Maradona ajautui 3. helmikuuta käsirysyyn River Platen johtomiesten kanssa heidän moitittuaan häntä. Boca Juniors lainasi Maradonan 20. helmikuuta ja sai option ostaa hänet myöhemmin, mistä hyvästä Argentinos Juniors sai 4 miljoonaa dollaria ja kuusi pelaajaa. Ensimmäisen ottelunsa Boca Juniorsissa Maradona pelasi 20. helmikuuta 1981. Se oli ystävyysottelu Argentinos Juniorsia vastaan, ja Maradona pelasi ensimmäisen puoliajan Argentinoksen, toisen puoliajan Bocan puolella. Hän oli kuitenkin reväyttänyt reitensä Argentinoksen viimeisissä harjoituksissa, mikä laski hänen pelinsä tasoa.


title: Diego Maradona

text: Varsinaisen debyyttinsä Maradona teki 22. helmikuuta, vastustajana oli Club Atlético Talleres. Maradonaan oli pistetty kipulääkettä ja lisäksi hänelle oli annettu unilääkettä kipujen helpottamiseksi. Siitä huolimatta hän teki ottelussa kaksi maalia.


title: Diego Maradona

text: Maradona jatkoi hyviä esityksiään, kun hän teki Istitutoa vastaan kaksi maalia, vaikka hänen kuntonsa heikkenikin koko ajan. Samaan aikaan Bocan piti pelata ystävyysotteluja, jotta Maradonan siirto saataisiin maksettua. Huracánia vastaan 8. maaliskuuta pelatun ottelun jälkeen Maradona ei pelannut seuraavissa neljässä ottelussa. Hän palasi pelaamaan 29. päivä Newell's Old Boysia vastaan ja teki maalin rangaistuspotkusta. Boca pelasi 10. huhtikuuta River Platea vastaan La Bombonerallalla. Boca voitti ottelun 3–0, ja Maradona teki yhden maalin.


title: Diego Maradona

text: River Plate -voiton jälkeen Boca pelasi viidessä seuraavassa ottelussa kolme tasapeliä, voitti yhden ja hävisi yhden, mutta johti silti sarjaa viidellä pisteellä. Club Atlético Platensea vastaan Maradona teki kaksi maalia. Seuraavan ottelun Boca hävisi, mutta voitti tämän jälkeen San Lorenzon Maradonan tehdessä maalin suoraan vapaapotkusta. San Lorenzo -ottelun jälkeen Boca voitti yhden ottelun ja pelasi neljä tasapeliä. Tasapelien jälkeen Bocan väkivaltainen kannattajajoukko (Barra brava) tunkeutui joukkueen majapaikkaan. Boca voitti seuraavan ottelun. Maradona oli nimetty joukkueen kapteeniksi. Seuraavassa ottelussa vastustajana oli Ferro Carrilia, joka oli Bocan pahin kilpailija mestaruustaistelussa, ja Boca saavutti 1–0 -voiton. Viimeisellä kierroksella Boca varmisti Argentiinan mestaruuden (Campeonato Metropolitano).


title: Diego Maradona

text: Metropolitanon voiton jälkeen huhuttiin paljon Maradonan myymisestä Barcelonaan, sillä Bocalla ei ollut rahaa pitää Maradonaa seurassa. Boca pelasi paljon ystävyysotteluita ympäri maailman, mutta Nacionalissa joukkue ei menestynyt hyvin. Kolmen peräkkäin hävityn ottelun jälkeen seuran johtohahmon Pablo Abbatángelon ja Maradonan välille tuli erimielisyyksiä Maradonan sanottua tv-ohjelmassa Abbatángeloa typerykseksi. Liigassa Maradona teki 11 maalia 12 ottelussa, ja Boca voitti oman lohkonsa. Puolivälierissä Vélez voitti Bocan, ja Maradona sai toisessa osaottelussa punaisen kortin. Tämä ottelu jäi lopulta Maradonan viimeiseksi viralliseksi otteluksi Bocassa. Ennen maailmanmestaruuskilpailuja Boca kiersi ympäri maailmaa ja pelasi yhden kesäturnauksen.


title: Diego Maradona

text: Kaikkiaan Maradona pelasi Bocassa 40 ottelua, teki 28 maalia ja voitti yhden Argentiinan mestaruuden.


title: Diego Maradona

text: Ennen Espanjan MM-kilpailuja 1982 Maradona oli siirtynyt maailmanennätyssummalla (kolme miljoonaa puntaa) FC Barcelonaan. Barcelonaan siirtyminen tarkoitti myös siirtymistä huomattavasti fyysisempään ja nopeampaan peliin kuin Argentiinassa. Joukkueen valmentajana oli saksalainen Udo Lattek, jonka harjoitustapoja Maradona kritisoi. Myöhemmin joukkueen valmentajaksi tuli César Luis Menotti. Joulukuussa Maradonalla todettiin hepatiitti, ja hänen nilkkansa oli kipeytynyt. Maradona pääsi takaisin pelaamaan maaliskuussa Real Betisiä vastaan, joka oli myös Menottin debyyttiottelu. Toiseksi viimeisessä ottelussa Las Palmasia vastaan Maradona teki kolme maalia. Myöhemmin keväällä Maradonan ja seuran puheenjohtajan Josep Lluís Núñezin välit kiristyivät, kun Núñez kieltäytyi päästämästä Maradonaa ja Bernd Schusteria Paul Breitnerin jäähyväisotteluun. Maradona huomasi, että hänen passinsa oli seuralla, eikä sitä annettu hänelle. Tämän jälkeen Maradona tuhosi yhden Teresa Herrera -pokaalin. Barcelona voitti Cup-voittajien cupin, ja kesäkuussa Barcelona voitti Copa del Reyn loppuottelussa Real Madridin. Maradona teki kummassakin osaottelussa maalin. Yhteensä Maradona teki liigassa 11 maalia 20 ottelussa ja Copa del Reyssä 6 maalia 11 ottelussa.


title: Diego Maradona

text: Seuraavan kauden ensimmäisessä ottelussa Barcelona hävisi Sevillalle mutta voitti sen jälkeen Osasunan ja Mallorcan. Syyskuun 24. päivänä Andoni Goikoetxea mursi Maradonan säären. Hän oli jo aikaisemmin aiheuttanut Schusterin loukkaantumisen. Arvostettu urheilulehti Marca otsikoi: ”Taiteilu kielletty.” Maradonan jalka jouduttiin leikkaamaan. Viikon kuluttua kipsi voitiin poistaa, ja kahden viikon päästä leikkauksesta Maradona pystyi kävelemään ilman sauvoja. Hän lähti Buenos Airesiin hoitamaan jalkaansa. Pelaamaan hän pääsi jo 8. tammikuuta Sevillaa vastaan ja teki kaksi maalia. Hän teki myös seuraavassa ottelussa Osasunaa vastaan kaksi maalia ja Athletic Bilbaota vastaan jälleen kaksi maalia. Barcelona menetti kuitenkin mahdollisuutensa mestaruuteen hävittyään helmikuussa Real Madridille 2–1 ja sijoittui lopulta kolmanneksi. Maradonan riita Núñezin kanssa jatkui erityisesti lehdistössä, ja Maradona vaati, että hänet myytäisiin. Barcelonassa Maradona aloitti myös huumeiden käytön. Viimeisen ottelunsa Maradona pelasi 5. toukokuuta Athletic Bilbaoa vastaan Copa del Reyn loppuottelussa. Barcelona hävisi 1–0, mutta kesken ottelun Barcelonan ja Athleticin pelaajat aloittivat joukkotappelun, erityisesti Maradonaa vastaan. Maradona teki liigassa 11 maalia 16 ottelussa ja Copa del Reyssä yhden maalin neljässä ottelussa.


title: Diego Maradona

text: Maradona pelasi FC Barcelonan paidassa kaikkiaan 58 ottelua ja teki 38 maalia. Lisäksi hän voitti Copa del Reyn 1982 ja Cup-voittajien cupin samana vuonna.


title: Diego Maradona

text: SSC Napoli oli havitellut Maradonaa jo vuonna 1979, mutta lopulta tarjosi vuonna 1984 hänestä 5,0 miljoonaa puntaa. Maradona sai itse siirtosummasta 15 %, millä hän maksoi velkansa. Ennen siirtoa Napolin kannattajat olivat alkaneet nälkälakkoon, jotta Maradona saataisiin seuraan. Hänet esiteltiin Napolin kannattajille 5. heinäkuuta 1984 Stadio San Paololla, jonne oli tullut 80 000 ihmistä. Maradonan oli kuitenkin ennen kauden alkua kohotettava kuntoaan ja totuteltava italialaiseen pelityyliin, johon kuului paljon tarkempi vartiointi kuin Espanjassa. Ensimmäisen virallisen ottelun Maradona pelasi 16. syyskuuta 1984 Veronaa vastaan. Syksyn aikana Napoli saavutti yhdeksän pistettä ja oli sarjassa toiseksi viimeinen. Lopulta Napoli sai 24 pistettä ja sijoittui kahdeksanneksi. Maradona teki ensimmäisen kauden aikana 14 maalia ja oli Serie A:n kolmanneksi paras maalintekijä.


title: Diego Maradona

text: Seuraavalle kaudelle Maradona oli pyytänyt seurajohtoa ostamaan uusia pelaajia, kuten Alessandro Renican ja Bruno Giordanon. Maradona vaihtoi managerikseen Guillermo Cóppolan. Napoli saavutti liigassa menestystä, sijoittui kolmanneksi ja sai paikan UEFA Cupissa. Maradona teki kauden aikana 11 maalia. Kaudella 1986–1987 Napoli osti jälleen uusia pelaajia. Kauden päätteeksi Napoli voitti Scudetton, Italian mestaruuden sekä Italian cupin, jonka loppuottelussa Napoli kaatoi Atalantan. Napoli sai menestyksestään paljon rahaa. Kauden aikana Maradona uusi sopimuksensa Napolin kanssa, vaikka muun muassa Silvio Berlusconin omistama AC Milan olisi halunnut Maradonan joukkueeseen. Uuden sopimuksen arvoksi tuli lopulta viisi miljoonaa dollaria vuodelta. Maradona nautti suurta suosiota Napolissa eikä voinut kulkea julkisilla paikoilla aiheuttamatta kaaosta.